Latvijas Republikas Labklājības ministrija

Vadlīnijas

sociālās palīdzības piešķiršanai

Rīga

2020.gada janvāris

Metodiskās vadības un kontroles departaments

Saturs

[Ievads 5](#_Toc16500950)

[1.Sociālā palīdzības jēdziens 8](#_Toc16500951)

[1.1. Sociālās palīdzības mērķis, piešķiršanas pamats 8](#_Toc16500952)

[1.2.Pašvaldības pienākumi, ģimenes (personas) pieteikšanās sociālajai palīdzībai 8](#_Toc16500953)

[1.3.Sociālās palīdzības piešķiršanas pamatprincipi 9](#_Toc16500954)

[1.4.Pašvaldības sociālās palīdzības sistēma 9](#_Toc16500955)

[2.Materiālās situācijas izvērtēšana 11](#_Toc16500956)

[2.1.Iesniegums 11](#_Toc16500957)

[2.2.Iztikas līdzekļu deklarācija 13](#_Toc16500958)

[2.3.Galvenie ienākumu veidi un īpašums 16](#_Toc16500959)

[2.3.1.Ienākumi no algota darba 16](#_Toc16500960)

[2.3.2.Ienākumi no saimnieciskās darbības 17](#_Toc16500961)

[2.3.3. Atsevišķi dzīvojoša laulātā, bērna vecāka vai ārzemēs dzīvojošas personas sniegtais materiālais atbalsts 17](#_Toc16500962)

[2.3.4.Valsts pensijas neatkarīgi no to veida un izmaksas avota, kā arī pensijām pielīdzināmiem ienākumi: 17](#_Toc16500963)

[2.3.5. Skaidras naudas līdzekļu uzkrājums 18](#_Toc16500964)

[2.3.6. Citas personas sniegtais materiālais atbalsts 19](#_Toc16500965)

[2.3.7. Ātrā kredīta aizdevums 19](#_Toc16500966)

[2.3.8. Kompensācijas 19](#_Toc16500967)

[2.3.9.Vērtspapīri 20](#_Toc16500968)

[2.3.10.Īpašums (kustamais un nekustamais) 20](#_Toc16500969)

[2.3.11. Lauku atbalsta dienesta maksājumi 21](#_Toc16500970)

[2.3.12.Mehāniskie transporta līdzekļi 22](#_Toc16500971)

[2.3.13.Kapitāla daļas 23](#_Toc16500972)

[2.3.14.Uztura līgums un ilgstoša atrašanās institūcijā 23](#_Toc16500973)

[2.3.15. Uzturlīdzekļi bērnam 23](#_Toc16500974)

[2.3.16.Par ienākumiem neuzskata 23](#_Toc16500975)

[2.4.Mainās klienta sociālā un materiālā situācija 25](#_Toc16500976)

[2.5.Apsekošana dzīvesvietā 25](#_Toc16500977)

[3.Trūcīgā un maznodrošinātā statusa piešķiršana 26](#_Toc16500978)

[3.1.Trūcīgas ģimenes (personas) statusa piešķiršana 27](#_Toc16500979)

[3.2.Maznodrošinātas ģimenes (personas) statusa piešķiršana 28](#_Toc16500980)

[4. Sociālās palīdzības pabalsti 29](#_Toc16500981)

[4.1.GMI pabalsts 29](#_Toc16500982)

[4.1.1.Kas tas ir? 29](#_Toc16500983)

[4.1.2.Kā to aprēķina? 30](#_Toc16500984)

[4.1.3.GMI formula 30](#_Toc16500985)

[4.2.Dzīvokļa pabalsts 31](#_Toc16500986)

[4.2.1.Kas tas ir? 31](#_Toc16500987)

[4.2.2.Kam tas paredzēts? 31](#_Toc16500988)

[4.3.Pabalsts krīzes situācijā 32](#_Toc16500989)

[4.3.1.Kas ir krīzes situācija? 32](#_Toc16500990)

[4.4.Citi sociālās palīdzības pabalsti 32](#_Toc16500991)

[5.Klienta līdzdarbība savas sociālās situācijas uzlabošanā 34](#_Toc16500992)

[6.Statusa un pabalsta atteikšana vai atcelšana 36](#_Toc16500993)

[6.1.Kādam jābūt atteikuma lēmumam? 37](#_Toc16500994)

[6.2.Kādas ir personas (ģimenes) tiesības atteikuma gadījumā? 37](#_Toc16500995)

[6.3.Nepamatoti izmaksāts pabalsts 37](#_Toc16500996)

[6.4. Trūcīgas vai maznodrošinātas ģimenes (personas) statusa atcelšana. 38](#_Toc16500997)

[7.Pašvaldību brīvprātīgo iniciatīvu pabalsti 38](#_Toc16500998)

[7.1.Kas tas ir? 38](#_Toc16500999)

[7.2.Pašvaldību brīvprātīgo iniciatīvu piemēri 39](#_Toc16501000)

[8.Personas datu apstrāde, konfidencialitātes ievērošana 40](#_Toc16501001)

[8.1.Personas datu apstrādes principi 41](#_Toc16501002)

[8.2.Īpašu kategoriju personas datu apstrāde 43](#_Toc16501003)

[8.3.Kā informāciju iedala? 44](#_Toc16501004)

[8.4.Ierobežotas pieejamības informācijas sniegšana 45](#_Toc16501005)

[9.Noderīga informācija 47](#_Toc16501006)

# Ievads

Vadlīnijas izstrādātas atbilstoši Sociālo pakalpojumu un sociālās palīdzības likuma 14.panta pirmās daļas 42 punktā noteiktajam Labklājības ministrijas uzdevumam.

Atbilstoši Latvijā izveidotajai sociālās drošības sistēmai, sociālās palīdzības piešķiršanas jautājumi ir pašvaldības kompetencē. Likumi un Ministru kabineta noteikumi nosaka ietvaru, bet daudzas būtiskas normas ir tiesības noteikt katrai pašvaldībai. Tāpēc vadlīnijas izstrādātas sadarbībā ar pašvaldību sociālajiem dienestiem un Latvijas Pašvaldību savienību, kā arī ar Labklājības ministrijas politikas departamentiem un Juridisko departamentu.

Vadlīniju mērķis ir iedibināt vienveidīgu rīcību vienādos gadījumos, apkopojot vienkopus un saprotami informāciju par sociālās palīdzības principiem, piešķiršanas kritērijiem un nosacījumiem to saņemšanai, īpašu uzmanību pievēršot raksturīgām kļūdām, kas konstatētas praksē.

Vadlīnijām ir ieteikuma raksturs, jo atbilstoši Administratīvā procesa likuma 17.pantam tiesību normu interpretāciju katrā konkrētā gadījumā veic to piemērotājs, konkrētajā gadījumā – pašvaldības sociālais dienests.

Vadlīniju tekstā ietverta **2018.gada 31.decembrī** pieejamā aktuālā informācija atbilstoši spēkā esošajiem normatīvajiem aktiem. Informācija regulāri tiks papildināta gan ar jaunumiem normatīvajos dokumentos, gan arī ar dažādiem piemēriem no prakses.

Vadlīnijas papildinātas **2019.gada maijā** ar informāciju 12.lpp.(2.3.apakšnodaļa), 14.lpp.(2.4.4.apakšnodaļa), 16.lpp.(2.4.8.apakšnodaļa), 17.lpp.(2.4.10. apakšnodaļa), 18.lpp.(2.4.14.apakšnodaļa), 21.lpp.(3.nodaļa), 22.lpp.(3.1.apakšnodaļa), 32.lpp.(7.nodaļā – precizēta 62.zemsvītras atsauce), 34.lpp. un 35.lpp.(7.1.4.apakšnodaļa).

**2019.gada augustā** tika sašaurināts sociālās palīdzības piešķiršanas vadlīniju saturs, nodalot materiālās situācijas izvērtēšanu un sociālās palīdzības pabalstu piešķiršanas nosacījumus no sociālajām garantijām bāreņiem un bez vecāku gādības palikušajiem bērniem pēc pilngadības sasniegšanas un atbalsta audžuģimenēm, daudzbērnu ģimenēm, aizbildņiem un aizgādņiem. Latvijas Republikas tiesībsargs ir konstatējis[[1]](#footnote-1), ka pašvaldībās ir atšķirīga prakse, iekļaujot saistošajos noteikumos par trūcīgas un maznodrošinātas ģimenes (personas) statusa noteikšanu un sociālās palīdzības pabalstiem arī sociālās garantijas audžuģimenēm un bērniem pēc ārpusģimenes aprūpes beigšanās. Tāpat pašvaldībās, kas īsteno brīvprātīgo iniciatīvu un papildus atbalsta aizbildņus un aizgādņus, viņiem paredzētais atbalsts nereti tiek iekļauts iepriekš minētajos saistošajos noteikumos. Šāda prakse nav atbalstāma, jo neatbilst augstāka juridiska spēka normatīvajiem aktiem. Ņemot vērā visu iepriekš minēto, Labklājības ministrija ir sagatavojusi divas vadlīnijas, nodalot šīs divas politikas – sociālās palīdzības jomu un bērnu tiesību aizsardzības jomu, sadalot arī pašvaldību brīvprātīgo iniciatīvu jomu. Turpmāk šajās vadlīnijās aprakstītā joma atspoguļota 3.zīmējumā (10.lpp.), kā arī lielākā daļa pašvaldību brīvprātīgo iniciatīvu pabalsti, izņemot “statusa pabalstus”, kur statusa saņemšanai nepieciešams bāriņtiesas lēmums.

Papildus tam vadlīnijas papildinātas ar informāciju 11.lpp.un 12.lpp. (2.1.apakšnodaļa), 15.lpp. un 16.lpp. (2.3.apakšnodaļa), 17.lpp. (2.3.2.apakšnodaļa), 19.lpp. (2.3.7.apakšnodaļa), 20.lpp. (2.3.8.apakšnodaļa), 21.lpp. (2.3.12.apakšsadaļa), 37.lpp. (7.2.apakšnodaļa), 44.lpp. (8.4.apakšnodaļa).

**2020.gada janvārī** Vadlīniju 2.nodaļas ievadā 2.1. un 2.2 apakšdaļā precizēta informācija attiecībā uz iesniegumu un iztikas līdzekļu deklarāciju.

2.3.5.apakšsadaļa papildināta ar informāciju, kad skaidras naudas atlikuma iemaksa atpakaļ kontā nav uzskatāma par ienākumu.

2.3.10.apakšpunktā – par zemes īpašumu un pajām kooperatīvajā sabiedrībā.

2.3.13.apakšpuntā – par pajām kooperatīvajā sabiedrībā, ko neuzskata par īpašumu.

2.3.16.apakšsadaļā papildināta informācija par ienākumiem, kurus neņem vērā, novērtējot materiālo situāciju.

No 3.nodaļas informācija par vienošanos par līdzdarbību pārcelta uz 5.nodaļu par klienta līdzdarbību savas sociālās situācijas uzlabošanā.

4.1.1. un 4.1.3.apakšsadaļās mainīta informācija saistībā ar GMI līmeni - no 53 *euro* uz 64 *euro* personai mēnesī, atbilstoši grozījumiem Ministru kabineta 2012.gada 18.decembra noteikumos Nr.913 “Noteikumi par garantēto minimālo ienākumu līmeni”, kas stājās spēkā 2020.gada 1.janvārī.

5.nodaļā izmainīti nosacījumi par klientu līdzdarbību saistībā ar grozījumiem Sociālo pakalpojumu un sociālās palīdzības likuma 36.panta otrajā daļā, kas vairs nenosaka kā obligātu prasību ar katru pilngadīgu GMI pabalsta saņēmēju slēgt vienošanos par līdzdarbību savas sociālās situācijas uzlabošanai.

6.nodaļā precizēta informācija attiecībā uz statusa un pabalstu atteikuma procedūru.

8.4.apakšsadaļā papildināta informācija saistībā ar sociālo darbinieku ētikas kodeksu.

Saskaņā ar Sociālo pakalpojumu un sociālās palīdzības likuma 3.pantu tiesības uz sociālajiem pakalpojumiem un sociālo palīdzību Latvijā ir:

1.zīmējums

# 1.Sociālā palīdzības jēdziens

## 1.1. Sociālās palīdzības mērķis, piešķiršanas pamats

**Sociālās palīdzības mērķis:**

* sniegt materiālu atbalstu trūcīgām, maznodrošinātām un krīzes situācijā nonākušām ģimenēm[[2]](#footnote-2) vai atsevišķi dzīvojošām personām, lai nodrošinātu to pamatvajadzības un veicinātu darbspējīgo personu līdzdarbību savas situācijas uzlabošanā[[3]](#footnote-3).

**Sociālā palīdzība ir:**

* naudas vai mantiskais pabalsts, kura piešķiršana balstās uz materiālo resursu novērtēšanu ģimenēm (personām), kurām trūkst līdzekļu pamatvajadzību apmierināšanai[[4]](#footnote-4).

**Tā tiek piešķirta:**

* personai, kura saviem spēkiem nespēj nodrošināt sevi vai pārvarēt īpašas dzīves grūtības un kura nesaņem ne no viena cita pietiekamu palīdzību. Personai ir tiesības uz personisku un materiālu palīdzību, kas atbilst tās vajadzībām, dod iespēju pašpalīdzībai un veicina tās iesaistīšanos sabiedrības dzīvē[[5]](#footnote-5).

## 1.2.Pašvaldības pienākumi, ģimenes (personas) pieteikšanās sociālajai palīdzībai

**Pašvaldībai**, kuras teritorijā persona deklarējusi savu dzīvesvietu, ir pienākums nodrošināt personai iespēju saņemt tās vajadzībām atbilstošus sociālos pakalpojumus un sociālo palīdzību[[6]](#footnote-6). Atbalsts tiek sniegts, kamēr saglabājas objektīvi apstākļi, kuru dēļ ģimene (persona) saviem spēkiem nevar atrisināt vai uzlabot esošo situāciju.

Pieteikties sociālajai palīdzībai var tajā pašvaldībā, kurā ir deklarēta vai reģistrēta personas dzīvesvieta, vēršoties ar **iesniegumu** pašvaldības sociālajā dienestā. **Personai** ir pienākums deklarēt dzīvesvietu viena mēneša laikā, kopš tā pastāvīgi dzīvo jaunajā dzīvesvietā[[7]](#footnote-7).

## 1.3.Sociālās palīdzības piešķiršanas pamatprincipi[[8]](#footnote-8)

2.zīmējums

## 1.4.Pašvaldības sociālās palīdzības sistēma

Pašvaldības sociālā palīdzība tiek iedalīta divās grupās – ienākumu testētie un ienākumu netestētie pabalsti.

3.zīmējums

# 2.Materiālās situācijas izvērtēšana

Lai izvērtētu materiālo situāciju un saņemtu sociālo palīdzību un citu materiālu atbalstu, jāvēršas savas pašvaldības sociālajā dienestā ar iesniegumu.

Sociālā dienesta pienākums ir izvērtēt mājsaimniecības spēju nodrošināt pamatvajadzības arī situācijā, kad persona pati nevēršas dienestā, bet pašvaldības rīcībā ir nonākusi informācija, ka konkrētajā mājsaimniecībā palīdzība ir nepieciešama.

**!!! Sociālajam dienestam jāizvērtē no iestādēm un iedzīvotājiem saņemtās informācijas nopietnība un attiecīgi jārīkojas, nepieciešamības gadījumā piesaistot papildu resursus. Mutvārdos izteikto informāciju, ja nepieciešams, darbinieks noformē un reģistrē kā iesniegumu, norādot informācijas avotu.**

## 2.1.Iesniegums

Iesniegumu var sagatavot brīvā formā vai izmantot pašvaldības sociālajā dienestā sagatavoto veidlapu. Iesniegumā jānorāda personas vārds, uzvārds, adrese un, vēlams, situācija vai problēma, kuras risināšanai nepieciešama sociālā palīdzība. Mājsaimniecības pilngadīgās personas, parakstot **iesniegumu,** pilnvaro vienu personu – līdziesniedzēju veikt nepieciešamās darbības visas mājsaimniecības materiālās situācijas izvērtēšanai un galveno sociālās palīdzības pabalstu (GMI un dzīvokļa pabalsta) saņemšanai.

Gadījumā, ja iesniegumu nav parakstījušas visas pilngadīgās personas, vēršoties pirmo reizi sociālajā dienestā, papildus jāiesniedz rakstiska piekrišana par datu apstrādi valsts un pašvaldības informācijas sistēmās materiālās situācijas izvērtēšanai. Piekrišanu iesniedz un paraksta katrs pilngadīgais mājsaimniecības dalībnieks, un sociālā darba speciālists to pievieno klienta lietai. Ja mājsaimniecībā ir bērni, tad vecāks vai likumīgais aizbildnis rakstisku piekrišanu par datu apstrādi iesniedz un paraksta arī par bērnu (paraugi apskatāmi pielikumos Nr.1 un Nr.2). Papildus informāciju skatīt 9.sadaļā.

**!!! Vispirms jānovērtē tas mājsaimniecības dalībnieku kopums, kam ir kopēji izdevumi par uzturu, mājokli, nekustamā īpašuma nodokli u.c. un, kuri mitinās vienā mājoklī. Mājoklī varētu būt arī vairākas mājsaimniecības. Piemēram, ja mājoklī mitinās 4.zīmējumā redzamā ģimene – māte ar 3 bērniem un pārējie mājsaimniecības locekļi, viņi var veidot divas vai trīs mājsaimniecības. Tādā gadījumā katrai mājsaimniecībai ir jāspēj pierādīt dalītus izdevumus pamatvajadzību apmierināšanai. Piemēram, tie varētu būt atsevišķi maksājumi i-bankā, kā arī ģimenes attiecību izvērtējums klienta lietā.**

4.zīmējumā redzams vienas mājsaimniecības sastāva piemērs.

4.zīmējums

Lai gan Civillikuma 84. pantā rakstīts, *ka laulība rada vīram un sievai pienākumu būt savstarpēji uzticīgiem,* ***kopā dzīvot****, vienam par otru gādāt un kopīgi rūpēties par ģimenes labklājību,* šo normu nevajadzētu burtiski piemērot, jo šodien situācijas un ģimenes modeļi var būt visdažādākie. Turklāt Ministru kabineta noteikumi par ģimenes vai atsevišķi dzīvojošas personas atzīšanu par trūcīgu[[9]](#footnote-9) paredz, ka mājsaimniecības ienākumos neieskaita atsevišķi dzīvojoša laulātā ienākumus, bet tikai konkrētajai mājsaimniecībai pārskaitītos līdzekļus. Tas nozīmē, ka atsevišķi dzīvojošs laulātais var netikt uzskatīts par mājsaimniecības locekli, ja nedzīvo mājsaimniecībā un atsevišķi sedz izdevumus par citu mājokli, uzturu u.tml.

Ja tiek konstatēts, ka atsevišķi dzīvojošs laulātais nekādu atbalstu nesniedz un laulības saites ir faktiski izirušas, bet laulības šķiršana nav juridiski noformēta, sociālajam dienestam jānovērtē, vai mājsaimniecība var nodrošināt pamatvajadzības vismaz minimālā apmērā un, nepieciešamības gadījumā, jāsniedz palīdzība.

5.zīmējumā redzams, kādi kritēriji mājsaimniecībā tiek vērtēti.

5.zīmējums

## 2.2.Iztikas līdzekļu deklarācija

Pašvaldības sociālā dienesta sociālā darba speciālists sadarbībā ar iesniedzēju pašvaldības sociālās palīdzības administrēšanas informācijas sistēmā SOPA elektroniski sagatavo iztikas līdzekļu deklarāciju (turpmāk – deklarācija)[[10]](#footnote-10), izmantojot valsts un pašvaldības informācijas sistēmās esošos datus un iesniedzēja iesniegtos dokumentus.

Deklarācijai jāpievieno šādi dokumenti:

* darba ņēmējs deklarācijai pievieno darba devēja izziņu par darba samaksu (neto) par pēdējiem pilniem trim kalendāra mēnešiem;
* saimnieciskās darbības veicējs deklarācijai pievieno izziņu par ienākumiem no saimnieciskās darbības par pēdējiem pilniem trim kalendāra mēnešiem;
* pārskatu no katra atvērtā kredītiestādes maksājuma vai pasta norēķinu sistēmas konta par pēdējo pilnu trīs kalendāra mēnešu ienākumiem un saņemtajiem maksājumiem.

Programmā SOPA ir pieejami dati no šādiem datu reģistriem, no kuriem attiecīgie dati automātiski tiek ielasīti sociālā dienesta datu bāzē un klienta deklarācijā:

1. Pilsonības un migrācijas lietu pārvaldes Iedzīvotāju reģistrs (PMLP IR- personas statuss, reģistrētā adrese, radinieki, pieraksta/izraksta un deklarēšanās vēsture u.c.);
2. Valsts ieņēmumu dienests (VID – darbavietas, informācija par personas  bruto ienākumiem gadā un mēnesī, apgādājamie, nodokļu parāds, saimnieciskās darbības veicēja statuss, Kontu reģistra dati);
3. Valsts sociālās apdrošināšanas aģentūra (VSAA - pensiju un valsts pabalstu veids un apmērs pa mēnešiem);
4. Veselības un darbspēju ekspertīzes ārstu valsts komisija (VDEĀVK - informācija par personas invaliditāti (grupu), tās periods, informācija par transporta kompensāciju un īpašas kopšanas indikācijām, funkcionāliem traucējumiem, invaliditātes cēloni, nelaimes gadījuma kompensācijas faktu);
5. Lauku atbalsta dienests (LAD – ienākumi/atbalsta izmaksas iedzīvotājiem);
6. Valsts vienotā datorizētā zemesgrāmata (VVDZ – esošie un bijušie īpašumi, darījumi, t.sk. uztura līgumi, darījumu summas, dzīvokļu un zemes gabalu platība);
7. Ceļu satiksmes drošības direkcija (CSDD - reģistrētie transportlīdzekļi, marka, izlaides gads, pēdējās tehniskās apskates datums u.c. dati);
8. Valsts tehniskās uzraudzības aģentūras Traktortehnikas un tās vadītāju valsts informatīvā sistēma (VTUA – īpašumi/personas īpašumā esošā traktortehnika);
9. Nodarbinātības valsts aģentūra (NVA – BURVIS - personas bezdarba periodi un statusi, NVA apmeklējumi, veiktie līdzdarbības pasākumi u.c.);
10. Uzturlīdzekļu garantiju fonda administrācija (UGFA - uzturlīdzekļu saņēmēji un parādnieki, uzturlīdzekļu apmērs);
11. Uzņēmumu reģistrs (UR – caur Lursoft kā maksas pakalpojums – personas aktuālie amati, dalības, komercķīlas, daļas, likvidācija/maksātnespējas process);
12. Valsts izglītības informācijas sistēma (VIIS – dati par bērnu mācību iestādi, klasi, periodu, kurā mācījies konkrētā skolā; Rīgā - informācija par PII (bērnu dārzi) - apmeklējums, apmaksa, parāds par samaksu);
13. Dati no pašvaldību reģistriem: DZIMTS un PERS – personu pamatdati un radniecības dati tikai par pašvaldības iedzīvotājiem; Nekustamā īpašuma nodokļa administrēšana - NINO – īpašumi, kas nav reģistrēti zemesgrāmatā; persona ir valdītājs/turētājs; BRIDZIS - pašvaldību dzīvokļu īres līgumi un dzīvokļu rinda;
14. Citās pašvaldībās saņemtā palīdzība.

Šo procesu nevar pilnībā automatizēt vairāku apstākļu dēļ:

* VID datu bāzē ir pieejami *bruto* ienākumi, bet deklarācijā tiek ņemti vērā *neto* (pēc nodokļu un sociālo maksājumu nomaksas) ienākumi;
* pašvaldības sociālais dienests var apsekot ģimeni vai atsevišķi dzīvojošu personu dzīvesvietā, lai pārliecinātos par sniegtās informācijas patiesumu, kas var būt nepieciešams lēmuma pieņemšanai;
* mājsaimniecībā ietilpstošajām personām ir pienākums iesniegt izrakstu no katra atvērtā kredītiestādes maksājuma vai pasta norēķinu sistēmas konta.

Ņemot vērā ***Kontu reģistra likumā noteikto***[[11]](#footnote-11), pašvaldības sociālajam dienestam ir tiesības iegūt Valsts ieņēmumu dienesta uzturētā Kontu reģistra informāciju par konkrētās personas konta esamību vai neesamību.

AS „Swedbank” ir radījusi iespēju klientiem internetbankā elektroniski parakstītu konta izrakstu nosūtīt pa e-pastu pašvaldības sociālajam dienestam. Ja klients pats nospiež taustiņu „sūtīt sociālajam dienestam”, tad konta izraksts pa e-pastu tiek nosūtīts uz pašvaldību sistēmu, kur tas tiek automātiski apstrādāts. Sociālā dienesta darbinieks programmā SOPA var šo konta izrakstu atvērt (PDF vai EDOC formātā) un pārliecināties par klienta ienākumiem. AS „Swedbank” risinājums darbojas visām pašvaldībām.

**!!! Gadījumos, kad klienta konts ir atvērts kādā citā bankā, pašvaldības sociālajam dienestam būtu jānodrošina iespēja klientam bez maksas (ar vai bez darbinieka palīdzības) izdrukāt izrakstu no i-bankas. Tas nozīmē, ka labas pārvaldības dienestā būtu jābūt publiski pieejamam datoram ar printeri, kā arī darbinieka konsultācijai.**

Izņēmuma gadījumā (piemēram, persona saņem tikai pensiju vai tikai valsts un pašvaldību sociālos pabalstus) pašvaldības sociālais dienests var pieņemt lēmumu nepieprasīt no klienta konta izrakstu vai pieprasīt to, piemēram, reizi gadā, pamatojumu fiksējot klienta lietā. Katra atkāpe no normatīva, kas nepieciešama risinot individuālo gadījumu, jāpamato klienta lietā.

Tāpat sociālais dienests var nepieprasīt izziņu par algas apmēru no darba devēja, ja personas konta izdrukā redzams konstants algas apmērs. Ja personas konta izdrukā uzrādās komandējuma izdevumi, sociālais dienests ceļa izdevumus un izdevumus par naktsmītni neskaita ienākumos. Dienas nauda tiek maksāta komandētās personas vajadzību nodrošināšanai komandējuma laikā, nevis ģimenes locekļu pamatvajadzību nodrošināšanai, taču gadījumos, kad dienas nauda sastāda „otru algu”, tā visa vai daļa tiek ņemta vērā ienākumos

Sagatavoto deklarāciju sociālā darba speciālists izdrukā no SOPA programmas, to paraksta līdziesniedzējs un sociālā dienesta amatpersona[[12]](#footnote-12). Taču pašvaldības sociālajam dienestam jābūt arī iespējai **operatīvi noformēt deklarāciju** ne tikai elektroniski pašvaldības sociālajā dienestā, bet arī **mājas vai slimnīcas, kā arī ārkārtas** (piemēram, elektroenerģijas apgādes pārtraukums) **apstākļos**, lai pēc iespējas ātrāk sniegtu sociālo palīdzību un/vai sociālo pakalpojumu (piemēram, personai, kurai nav iespēju ierasties sociālajā dienestā).

Atbilstoši Dokumentu juridiskā spēkā likuma 5.panta otrajā daļā noteiktajam, *ja fiziskā persona ir rakstīt nepratēja vai fiziski nav spējīga parakstīt dokumentu* (un tai nav nodibināta aizgādnība[[13]](#footnote-13)) *un tās vietā dokumentu paraksta cita persona, šo faktu ar parakstu apliecina divi liecinieki. Parakstītajā dokumentā par lieciniekiem ietver ziņas, kas nepārprotami ļauj viņus identificēt.*

* *Piemēram,* pamatojoties uz apsekojamu un ārsta izziņu, iesniegumu varētu parakstīt kāda cita persona – klientes ģimenes loceklis, ārsts, persona, kas sociālajam dienestam atnesa iesniegumu; uz dokumentiem būtu nepieciešami vēl divu pašvaldības sociālā dienesta darbinieku paraksti, kas šo faktu apliecina;
* Iztikas līdzekļu deklarāciju varētu parakstīt sociālā dienesta darbinieks, šo faktu ar parakstu būtu jāapliecina vēl diviem lieciniekiem no sociālā dienesta darbinieku vidus;
* Turpmākai sociālo pakalpojumu un sociālās palīdzības sniegšanai būtu jāskaidro, vai ir kāda persona, kura var nokārtot aizgādņa statusu. Jānoskaidro, varbūt personai saskaņā ar Civillikuma 23171 pantā noteikto ir persona ar nākotnes pilnvarojumu vai arī var nokārtot aizgādņa statusu.

**!!! Jāatceras, ka sociālā dienesta pienākums ir klientu brīdināt par sociālā dienesta tiesībām atgūt nepamatoti izmaksātos sociālās palīdzības pabalstus, ja klients sniedzis nepatiesas vai nepilnīgas ziņas**[[14]](#footnote-14).

## 2.3.Galvenie ienākumu veidi un īpašums

Iztikas līdzekļu deklarācijā jāuzrāda visi ienākumu veidi, nekustamais īpašums un normatīvajos dokumentos noteiktais kustamais īpašums[[15]](#footnote-15). Turpmāk tekstā minēti galvenie ienākumu un īpašumu veidi, ko ņem vai arī neņem vērā ienākumus vērtējot, savukārt detalizēta informācija pieejama pielikumā Nr.3.

### 2.3.1.Ienākumi no algota darba

Ja persona ir darba ņēmējs, sociālajā dienestā jāiesniedz darba devēja izsniegta izziņa par saņemto *neto* darba samaksu (pēc iedzīvotāju ienākuma nodokļa un valsts obligāto sociālās apdrošināšanas maksājumu nomaksas) par pēdējiem pilniem trim kalendāra mēnešiem, t.i. izmaksātā summa par nostrādātajiem mēnešiem pirms iesnieguma iesniegšanas.

*Piemēram*, persona vēršas sociālajā dienestā 10.jūnijā, bet darba alga par maija mēnesi saņemta 5.jūnijā. Sociālais dienests 5.jūnijā saņemto darba algu par maija mēnesi uzskaita maija mēnesī, kā par iepriekšējo mēnesi saņemto atalgojumu. Ja persona iesniedz iesniegumu 3.jūnijā, sociālais dienests lūdz iesniegt izziņu par saņemto atalgojumu maija mēnesī pēc 5.jūnija.

**!!! Ja personai darba alga uzrādās bankas konta izdrukās, dienests var nepieprasīt izziņu no darba devēja par darba samaksu.**

### 2.3.2.Ienākumi no saimnieciskās darbības

Saimnieciskās darbības veicējiem ir pienākums sagatavot un sociālajā dienestā iesniegt paša sagatavotu izziņu (4.pielikums), kurā tiek norādīti ieņēmumi, saimnieciskās darbības izdevumi un ienākumi par pēdējiem pilniem trim kalendāra mēnešiem pirms iesnieguma iesniegšanas pašvaldības sociālajā dienestā.

Saimnieciskās darbības ieņēmumus iedzīvotāju ienākuma nodokļa maksātājs hronoloģiskā secībā uzskaita ieņēmumu uzskaites reģistrā, kurā norāda ieraksta kārtas numuru, datumu, attaisnojuma dokumenta numuru un datumu, darījuma dalībnieku (fiziskās personas vārdu un uzvārdu, juridiskās personas nosaukumu), darījuma aprakstu, darījuma summu un citu nepieciešamo informāciju. Maksātājs saimnieciskās darbības ieņēmumus var neuzskaitīt ieņēmumu uzskaites reģistrā, ja saimnieciskās darbības ieņēmumi ir gūti tikai bezskaidras naudas veidā[[16]](#footnote-16).

Iedzīvotāju ienākuma nodokļa maksātājs, kas gūst ienākumus no piemājas saimniecības vai personīgās palīgsaimniecības, vai no sēņošanas, ogošanas, savvaļas ārstniecības augu un ziedu vākšanas vai nemedījamās sugas indivīda — parka vīngliemezis (*Helix pomatia*) — ieguves, ja minētie ienākumi nepārsniedz 3000 *euro* gadā, var nereģistrēties kā saimnieciskās darbības veicējs[[17]](#footnote-17). Taču, lai noteiktu dienu, kad minētie taksācijas gada ienākumi sasniedz 3000 *euro*, maksātājam rakstveidā jāveic ienākumu uzskaiti brīvi izraudzītā formā, summējot gūtos ienākumus. Tas nozīmē, ka pašvaldības sociālais dienests var pieprasīt iesniegt noteikumos noteikto izziņu[[18]](#footnote-18) par ienākumiem no saimnieciskās darbības reizi trīs mēnešos arī tajos gadījumos, kad persona nav reģistrējusies VID kā saimnieciskās darbības veicējs.

### 2.3.3. Atsevišķi dzīvojoša laulātā, bērna vecāka vai ārzemēs dzīvojošas personas sniegtais materiālais atbalsts

Nav nepieciešams iegūt izziņu par ienākumiem no algota darba par personu, kura dzīvo citā mājsaimniecībā Latvijā vai ārzemēs. Ņemot vērā, ka atbilstoši noteikumos noteiktajam[[19]](#footnote-19) iesniedzējs deklarācijai pievieno izrakstu no katra atvērtā kredītiestādes maksājuma konta par pēdējo pilno triju kalendāra mēnešu ienākumiem un saņemtajiem maksājumiem, sociālajam dienestam ir iespēja pārliecināties par citā mājsaimniecībā Latvijā vai ārzemēs dzīvojošas personas sniegtā materiālā atbalsta apmēru.

### 2.3.4.Valsts pensijas neatkarīgi no to veida un izmaksas avota, kā arī pensijām pielīdzināmiem ienākumi:

Svarīgs ienākumu avots ir vecuma un invaliditātes pensijas, kas tiek ņemtas vērā ienākumos, ieskaitot piemaksu pie pensijas[[20]](#footnote-20). Tāpat ienākumos tiek ņemtas vērā pensijas apgādnieka zaudējuma gadījumā un izdienas pensijas, speciālās pensijas un pensijas ar speciāliem lēmumiem, pensijas, kuras izmaksātas saskaņā, ar Eiropas Savienības regulām vai starpvalstu līgumiem, kā arī pensijai pielīdzināmie ienākumi.

Piemēram, pensijai pielīdzināmie ienākumi:

* valsts sociālā nodrošinājuma pabalsts;
* kompensācija no obligātā militārā dienesta atvaļinātajiem karavīriem par darbspēju zaudējumu;
* Valsts kultūrkapitāla fonda (VKKF) padomes piešķirtā mūža stipendijas izciliem kultūras un mākslas darbiniekiem par mūža ieguldījumu kultūras un mākslas attīstībā, ko maksā 150 eiro apmērā ik mēnesi;
* 12 mēnešu pabalsts pensijas saņēmēja nāves gadījumā[[21]](#footnote-21) pārdzīvojušajam laulātajam, kurš ir Latvijas Republikas vecuma, invaliditātes, izdienas vai speciālās valsts pensijas saņēmējs, 50 procentu apmērā no mirušajam laulātajam saskaņā ar likumu "Par valsts pensijām" piešķirtās pensijas (ieskaitot piemaksu pie pensijas par apdrošināšanas stāžu, kas uzkrāts līdz 1995. gada 31. decembrim).

### 2.3.5. Skaidras naudas līdzekļu uzkrājums

Lai saņemtu sociālo palīdzību, ģimenei nedrīkst piederēt naudas līdzekļu uzkrājums[[22]](#footnote-22) vai atlikums kredītiestādē vai pasta norēķinu sistēmā, kas veidojies no ienākumiem vai kontā saņemtajiem maksājumiem (tai skaitā atgūtais parāds, citas personas sniegtais materiālais atbalsts), kas pārskata perioda beigās pārsniedz **128,06** *euro* ģimenei (personai).

Kredītiestādes piešķirtais *overdrafts* vai *kredītlīnija*[[23]](#footnote-23) nav uzskatāms par uzkrājumu.

Savukārt veselības un dzīvības apdrošināšanas kompāniju atmaksātie līdzekļi līdz 128,06 *euro* mēnesī tiek uzskatīts par pieļaujamo uzkrājumu.

No bankas konta izņemtas **skaidras naudas atlikuma iemaksa atpakaļ kontā nav uzskatāma par ienākumu**, tādejādi neradot divkāršu ienākumu uzskaitījumu. Nepieciešams izvērtēt personas bankas konta apgrozījumu (naudas līdzekļu kustību) un pārliecināties, ka personas ienākumi (ieskaitītās naudas summas apmērs) un izdevumi (izņemtās skaidras naudas apmērs) veido starpību vai atlikumu, kuru varētu uzskatīt par skaidras naudas uzkrājumu, kas veidojas no ienākumiem un kontā saņemtajiem maksājumiem.

**!!!** **Uzkrājumu summa ir vienāda jebkura lieluma mājsaimniecībai**, jo tas paredzēts sadzīves tehnikas, saimniecības preču un citu mājoklī nepieciešamo lietu iegādei, remontam utt. Tādēļ atsevišķi dzīvojošai personai paredzēts lielāks „drošības spilvens”, jo izdevumi jāsedz vienai personai. Paredzēt lielākus naudas līdzekļu uzkrājumus lielākām ģimenēm nebūtu pamata, jo trūcīgai ģimenei vispirms būtu jāizlieto savi resursi un tikai pēc tam jāvēršas pēc publiskajiem resursiem.

**!!! Par uzkrājumu** **nav uzskatāms personas uzkrājums 2.pensiju līmenī.** Attiecībā uz **3.pensiju līmeni**, kur tās dalībnieki var piedalīties gan tieši, gan ar savu darba devēju starpniecību, no 55 gadu vecuma tā dalībnieks var saņemt visu uzkrāto kapitālu. Likumā „Par privātajiem pensiju fondiem” paredzēta arī iespēja saņemt uzkrāto pensijas kapitālu no vēl agrāka vecuma[[24]](#footnote-24). Uzkrātais kapitāls ir privātpersonas īpašums, un to persona likumā noteiktajā vecumā var izmantot savām vajadzībām, tai skaitā pamatvajadzību nodrošināšanai.

### 2.3.6. Citas personas sniegtais materiālais atbalsts

Deklarācijā norādāms citas personas (Latvijā vai ārvalstīs dzīvojošas) sniegtais materiālais atbalsts konkrētam mērķim (piemēram, mācību maksai, transporta izmaksām, kredīta atmaksai, apģērbam, u.tml.), ko sociālais dienests, izvērtējot sociālo situāciju kopumā, var neuzskatīt par ienākumu. Noteiktā laika periodā personai jāpierāda šo naudas līdzekļu izlietojumu kādam no klienta norādītajiem mērķiem. Katrā konkrētajā gadījumā *īpaši jāizvērtē* citas personas sniegtais materiālais atbalsts izglītībai un veselības aprūpei ar nolūku maksimāli sasniegt palīdzības sniedzēja norādīto mērķi. Izvērtējot situāciju kopumā, citas personas sniegtais materiālais atbalsts konkrētam mērķim līdz 128,06 *euro* mēnesī tiek uzskatīts par pieļaujamo uzkrājumu.

### 2.3.7. Ātrā kredīta aizdevums

Kā viens no ienākumu veidiem deklarācijā iekļauts arī ātrā kredīta aizdevums. Taču šajā gadījumā sociālajam dienestam jāizvērtē iekļaut vai neiekļaut ātrā kredīta aizdevumus ienākumos, jo ir situācijas, kad ģimene vai persona nav atradusi citu risinājumu krīzes situācijai, tādēļ izvēlējusies ātro kredītu. Izvērtējums un lēmuma pamatojums tiek iekļauts klienta lietā[[25]](#footnote-25). Ja ātrais kredīts jau kļuvis par klienta izdzīvošanas stratēģijas sastāvdaļu, sociālais darbinieks izvērtē situāciju un pieņem lēmumu profesionāla sociālā darba kontekstā.

**!!!** Ja personai izveidojušies parādi, nespējot laikus samaksāt kredītus, tas nevar būt par šķērsli saņemt sociālā darbinieka konsultācijas situācijas risināšanai un sociālās palīdzības saņemšanai.

### 2.3.8. Kompensācijas

Kompensācijas tiek iekļautas deklarācijas 2.2.sadaļā, kur vidējos ienākumus aprēķina, dalot ienākumu summu ar kalendāra mēnešu skaitu no ienākumu saņemšanas līdz iesnieguma iesniegšanas dienai (12 mēnešu periodā). Izņēmums var būt, ja kompensācijas maksātājs ir fiziska persona, kas **veic maksājumus pa daļām**, piemēram, kompensācija kriminālprocesā cietušai personai, tad tie jāiekļauj deklarācijas 2.1.30.sadaļā „Citi ienākumi” un jāvērtē trīs mēnešu periodā.

Ja personai ir konstatēta **arodslimība**, ko apliecina attiecīgais akts, tad personai ir tiesības uz atlīdzību par papildus izdevumiem- izdevumu par ārstēšanu un medicīnisko un profesionālo rehabilitāciju, ceļa izdevumu, apmeklējot ārstniecības vai medicīniskās rehabilitācijas iestādi, samaksas par pavadoņa pakalpojumiem, izdevumiem tehnisko palīglīdzekļu iegādei un remontam, izdevumu apdrošinātās personas aprūpei kompensācija, ja šie izdevumi pārsniedz veselības aprūpes bāzes programmā un/vai rehabilitācijai sociālās aprūpes bāzes programmā paredzētos izdevumus. Atlīdzības papildu izdevumu kompensācijai kopējā summa uz vienu apdrošināšanas gadījumu nedrīkst būt lielāka par apdrošināšanas gadījuma iestāšanās dienā spēkā esošā valsts sociālā nodrošinājuma pabalsta divdesmit pieckāršu apmēru (1600.73 *euro)*.

Lēmumu par šāda veida atlīdzības piešķiršanu pieņem Valsts sociālās apdrošināšanas aģentūra, pamatojoties uz personas iesniegtajiem ārstējošā ārsta vai ārstniecības iestādes izsniegtajiem dokumentiem, kas apstiprina iepriekš minēto ārstniecības pakalpojumu nepieciešamību, kā arī izdevumu apmēru.

**!!! VSAA personas kontā ieskaitīto atlīdzību arodslimības gadījumā neņem vērā ienākumos, jo tās mērķis ir rehabilitācija.**

Kompensācijas Zolitūdes traģēdijā cietušajiem arī nav atrunātas iztikas līdzekļu deklarācijā. Ņemot vērā tās vienreizējo raksturu, sociālais dienests, pamatojot situāciju klienta lietā, neņem to vērā ienākumos.

### 2.3.9.Vērtspapīri

Personai deklarācijā jāuzrāda piederošie vērtspapīri - akcijas, obligācijas, vekseļi, valsts parādzīmes, privatizācijas sertifikāti, u.c. - un no tiem pārskata periodā gūtie ienākumi.

### 

### 2.3.10.Īpašums (kustamais un nekustamais)

Deklarācijā tiek iekļauta informācija par visu mājsaimniecības locekļu īpašumu.

**!!! Normatīvajos aktos noteikts, ka ģimeni (personu) nevar atzīt par trūcīgu vai maznodrošinātu, ja tai pieder īpašums[[26]](#footnote-26), bet ir noteikta arī virkne izņēmumu.**

Netiek ņemts vērā ģimenes vienīgais īpašums, kurā ģimene (persona) ir deklarēta un dzīvo, kā arī dzīvokļa vai mājas iekārtas, sadzīves mantas, apģērbs u.c. priekšmeti, uz kuriem nevar vērst piedziņu[[27]](#footnote-27).

Ģimenei kopā var piederēt līdz **5 ha** zemes īpašums (ja pašvaldība nav noteikusi vairāk[[28]](#footnote-28)), kā arī šim nekustamajam īpašumam funkcionāli piederīgas saimniecības ēkas (piemēram, garāža, kūts, klēts, šķūnis, pagrabs, pirts, dārza māja) vai **ne vairāk kā divas** saimniecības ēkas uz nomātas zemes. Zemes īpašums var būt gan kopā ar nekustamā īpašuma sastāvā esošo zemi, kur ģimene deklarēta, gan tās ***var būt viena vai vairākas atsevišķas platības***, kuru summa nepārsniedz 5 ha vai pašvaldībā noteikto ha daudzumu. Tas var būt, piemēram, sakņu un augļu koku dārziņš ar dārza mājiņu, ganības u.c. Turklāt, tiek ņemti vērā arī valdījumā un lietojumā esošie nekustamie īpašumi, kā arī izvērtēta iespēja gūt ienākumus no nomātās platības .

Piemērs: Persona īrē dzīvokli, kurā ir deklarēta. Personai pieder zeme 1 ha.

Neskatoties uz to, ka personai *nepieder* mājoklis, līdz ar to arī zeme zem tā, bet īpašumā ir zeme, kam nav saistība ar mājokli, piemērojams ir noteikumos noteiktais *izņēmums,* ka ģimenei vai atsevišķi dzīvojošai personai var piederēt līdz 5 ha zemes īpašuma.

**!!!** Vērā netiek ņemti bērna nekustamie īpašumi un naudas līdzekļu uzkrājumi, **tos ņem vērā tikai gadījumā**, ja bāriņtiesa ir atļāvusi ar tiem rīkoties.

Šķērslis trūcīgas ģimenes (personas) statusa piešķiršanai varētu būt personai piederošās ***pajas[[29]](#footnote-29)*** kooperatīvajā sabiedrībā.

Ja dalība kooperatīvajā sabiedrībā, kuras nolūks ir ekonomisko interešu īstenošana, nenes peļņu vai nes zaudējumus un persona nonākusi situācijā, ka nevar nodrošināt savas un savu ģimenes locekļu pamatvajadzības minimālā apmērā, persona ***var izbeigt dalību kooperatīvajā sabiedrībā***. Biedrs var izstāties no sabiedrības, iesniedzot sabiedrībai rakstveida paziņojumu[[30]](#footnote-30). Biedru izslēdz no biedru reģistra nekavējoties, bet ne vēlāk kā ***triju mēnešu laikā*** no dienas, kad iesniegts paziņojums par izstāšanos.

**!!!** Dārzkopības kooperatīvās sabiedrības, vasarnīcu īpašnieku kooperatīvās sabiedrības, garāžu īpašnieku kooperatīvās sabiedrības, u.c.[[31]](#footnote-31), kuru ***nolūks nav peļņas gūšana (atbilstoši Uzņēmumu ienākuma nodokļa likumā noteiktajam nav UIN maksātāji)***, biedri var pretendēt uz trūcīgas ģimenes (personas) statusu, ja izpildās citi nosacījumi.

Neskaidrību gadījumā personai jālūdz uzrādīt kooperatīvās sabiedrības dibināšanas dokumentus: dibināšanas līgumu un statūtus. Kooperatīvās sabiedrības dibināšanas līgumā[[32]](#footnote-32) norāda ziņas par dibinātājiem (vārdu, uzvārdu, personas kodu [..] un adresi, kurā tā sasniedzama), kā arī pamatkapitāla lielumu, pajas nominālvērtību, paju sadalījumu starp dibinātājiem un to apmaksas termiņus.

### 2.3.11. Lauku atbalsta dienesta maksājumi

Iztikas līdzekļu deklarācijas 2.2.sadaļā tiek iekļauta informācija par Lauku atbalsta dienesta (LAD) maksājumiem. Tie ir maksājumi, kas tiek ņemti vērā ienākumos par 12 kalendāra mēnešu periodu. Sākotnēji, kad saņemts LAD maksājums un persona pirmo reizi vērsusies (vai ar 12 mēnešu pārtraukumu) sociālajā dienestā, LAD maksājums tiek dalīts ar trīs mēnešiem, ņemot vērā noteikumu[[33]](#footnote-33) 2.punktu, kas nosaka, ka ienākumi tiek vērtēti par pēdējiem trim kalendāra mēnešiem.

Kad persona sociālajā dienestā vēršas atkātoti, piemēram, pēc trim mēnešiem, LAD maksājumu, atbilstoši noteikumu 13.2 apakšpunktam, dala ar mēnešu skaitu no iesnieguma iesniegšanas sociālajā dienestā (sākot no ceturtā mēneša).

Piemērs: Persona deklarāciju iesniedz janvārī.

LAD maksājums ir 1000 *euro.*   
    
SOPA vidējos ienākumus rēķina šādi:   
1) ja LAD maksājums saņemts decembrī (1 mēnesis pagājis), tad:              vidējie ienākumi =  333,33 mēnesī (3 mēnešos 1000)   
2) ja LAD maksājums saņemts novembrī (2 mēneši pagājuši), tad:             vidējie ienākumi

= 333,33 mēnesī (3 mēnešos 1000)   
3) ja LAD maksājums saņemts oktobrī (3 mēneši pagājuši), tad:                  vidējie ienākumi

= 333,33 mēnesī (3 mēnešos 1000)   
4) ja LAD maksājums saņemts septembrī (4 mēneši pagājuši), tad:            vidējie ienākumi

= 250,00 mēnesī (3 mēnešos 750)   
5) ja LAD maksājums saņemts augustā (5 mēneši pagājuši), tad:                 vidējie ienākumi

= 200,00 mēnesī (3 mēnešos 600)   
  6) ja LAD maksājums saņemts pagājušajā gada janvārī (12 mēneši pagājuši), tad: vidējie ienākumi = 83,33 mēnesī (3 mēnešos 249,99)

**!!! Par nākamo maksājumu SOPA vidējos ienākumus rēķina par katru maksājumu atsevišķi un tad abus (vai vairākus) vidējos saskaita kopā.**

### 2.3.12.Mehāniskie transporta līdzekļi

Ģimenei var piederēt **viens** mehāniskais transporta līdzeklis[[34]](#footnote-34) (var tikt ņemti vērā arī valdījumā[[35]](#footnote-35) un lietojumā[[36]](#footnote-36) esošie mehāniskie transporta līdzekļi), bet transporta līdzekļi, kuri pārvietojas ar cilvēka spēku (piemēram, velosipēds, airu laiva), netiek vērtēti. Ja pašvaldība vēlas noteikt *labvēlīgākus nosacījumus*, piemēram, divas automašīnas daudzbērnu ģimenei vai vienu vieglo automašīnu un motociklu, vai arī papildu traktortehniku vai zemes īpašumu, tas jānosaka pašvaldības saistošajos noteikumos[[37]](#footnote-37).

**!!! Gadījumā, ja transporta līdzeklim uzlikts tiesu izpildītāja liegums vai automašīna ir reģistrēta kā neaktīva, kas redzams CSDD izdrukā, šo transporta līdzekli neņem vērā.**

**!!! Ja SOPA uzrādās, ka persona ir automašīnas turētājs[[38]](#footnote-38), sociālais dienests pieprasa papildus dokumentus, lai noskaidrotu, kas ir īpašnieks, kā arī noskaidro, kas maksā līzinga maksājumus.**

### 2.3.13.Kapitāla daļas

Izņēmuma kārtā, personai var piederēt kapitāla daļas[[39]](#footnote-39) sabiedrībā ar ierobežotu atbildību vai akciju sabiedrībā, **ja ar tām nevar rīkoties** maksātnespējas procesa dēļ, vai, ja 12 mēnešu periodā nav gūti ienākumi, jo ir apturēta saimnieciskā darbība.

Personai piederošās ***pajas kooperatīvajā sabiedrībā neuzskata par īpašumu***, ja kādu objektīvu iemeslu dēļ personai nav iespējams ar tām rīkoties vai gūt ienākumus (maksātnespējas process, 12 mēnešu periodā nav gūti ienākumi saimnieciskās darbības apturēšanas dēļ, aizliegums atsavināt u.tml.)[[40]](#footnote-40).

**!!!** Jāņem vērā, ka kooperatīvās sabiedrības biedrs ***nevar pieteikt izstāšanos*** pēc tam, kad pieņemts lēmums par sabiedrības darbības izbeigšanu vai lēmums par maksātnespējas procesa lietas ierosināšanu.

### 2.3.14.Uztura līgums un ilgstoša atrašanās institūcijā

Sociālās palīdzības pabalstus nepiešķir personai, kurai ir noslēgts uztura līgums[[41]](#footnote-41) un/vai, kura atrodas ilgstošas sociālās aprūpes un sociālās rehabilitācijas institūcijā vai arī ieslodzījumā.

### 2.3.15. Uzturlīdzekļi bērnam

Normatīvie dokumenti nosaka, ka aprēķinot vidējos ienākumus, pašvaldības sociālais dienests par ienākumiem neuzskata to summu, kuru persona maksā kā uzturlīdzekļus bērnam[[42]](#footnote-42).

**!!!** Ja persona maksā parādu Uzturlīdzekļu garantiju fondam (UGF), tad sociālais dienests izvērtē situāciju individuāli un savu lēmumu ieskaitīt vai neieskaitīt šo summu ienākumos pamato klienta lietā.

### 2.3.16.Par ienākumiem neuzskata

Novērtējot klienta materiālos resursus, par ienākumiem neuzskata virkni valsts sociālos pabalstus[[43]](#footnote-43). Ņemot vērā atbilstības trūcīgas un maznodrošināts ģimenes (personas) statusam noteikšanas metodiku, tas dod iespēju īpaša riska situācijās esošām ģimenēm saņemt atbalstu arī pie reālajiem ienākumiem, kas pārsniedz trūcīgā ienākumu līmeni.

**Ienākumi, kas netiek ņemti vērā, novērtējot personas materiālo situāciju.**

|  |  |  |
| --- | --- | --- |
| Nr.p.k. | Ienākuma veids | Apmērs, *euro* |
| 1. | Ģimenes valsts pabalsts | Diferencēts atkarībā no bērnu skaita ģimenē:  **par pirmo bērnu 11,38 *euro* mēnesī;**  **par otro bērnu 22,76 *euro* mēnesī;**  **par trešo bērnu un nākamajiem bērniem – 34,14 *euro* mēnesī** |
| 2. | Piemaksas pie ģimenes valsts pabalsta par divu un vairāk bērnu no viena līdz 20 gadu vecumam audzināšanu | Par diviem bērniem – 10 *euro* mēnesī;  Par trim bērniem – 66 *euro* mēnesī;  *Par katru nākamo bērnu – par 50 euro lielāks nekā par iepriekšējo, proti,*  Par četriem bērniem – 116 *euro* mēnesī;  Par pieciem bērniem 166 *euro* mēnesī;  Par sešiem bērniem – 216 euro mēnesī;  utt. |
| 3. | Piemaksas pie ģimenes valsts pabalsta  par bērnu ar invaliditāti | 106,72 *euro* mēnesī |
| 4. | Bērna ar invaliditāti kopšanas pabalsts | 313,43 *euro* mēnesī |
| 5. | Pabalsts invalīdam, kuram nepieciešama kopšana | **213,43**euro mēnesī; **313,43**euro mēnesī (ar **2019.gada 1.jūliju),** ja invaliditātes cēlonis ir slimība no bērnības |
| 6. | Pabalsts par asistenta izmantošanu personām ar I grupas redzes invaliditāti | 17,07 *euro*nedēļā (par 10 stundām nedēļā) |
| 7. | Pabalsts transporta izdevumu kompensēšanai invalīdam, kuram ir apgrūtināta pārvietošanās | 79,68 *euro* par katru pilnu sešu mēnešu periodu |
| 8. | Pabalsts ar celiakiju slimam bērnam | **106,72 *euro* mēnesī** |
| 9. | Pabalsts bērna piedzimšanas gadījumā | **421,17**euro par katru piedzimušo bērnu;  Pašvaldības noteiktais pabalsts |
| 10. | Pabalsts personas nāves gadījumā | Atšķirīgi strādājošiem, valsts pensiju un sociālā nodrošinājuma pabalsta saņēmējiem;  Pašvaldības noteiktais pabalsts |
| 11. | Sociālo pakalpojumu un sociālās palīdzības likumā noteiktie pašvaldības sociālās palīdzības pabalsti | Dažādi |

Par ienākumiem nav uzskatāmi  arī pašvaldības iepriekš izmaksātie sociālās palīdzības pabalsti un sociālās garantijas bārenim un bez vecāku gādības palikušam bērnam pēc ārpusģimenes aprūpes beigšanās, kā arī naudas līdzekļi, kas iegūti no labdarības fondiem, studējošā kredīts un sociālo kampaņu rezultātā gūtais materiālais labums[[44]](#footnote-44).

## 2.4.Mainās klienta sociālā un materiālā situācija

Jā mājsaimniecība papildinājusies ar jaunu mājsaimniecības locekli vai arī samazinājies mājsaimniecības locekļu skaits, personai jāinformē sociālais dienests, un tas veic materiālo resursu izvērtēšanu no jauna un sociālās palīdzības apmēra (GMI pabalsta un dzīvokļa pabalsts) pārrēķināšanu un piešķiršanu no jauna. Iepriekšējais lēmums tiek atcelts.

**!!!** Ja trūcīgas ģimenes (personas) materiālais stāvoklis uzlabojies, un tās ienākumi palielinājušies uz darba attiecību pamata vai no saimnieciskās darbības, pašvaldības sociālais dienests vienu reizi kalendāra gadā *trīs kalendāra mēnešus* neņem vērā ienākumus līdz valstī noteiktās minimālās mēneša darba algas apmēram no šā ienākuma personai (vai personām) darbspējīgā vecumā, kura uzsākusi gūt ienākumus. Ja ienākumi gūti kā autoratlīdzība, no nekustamā īpašuma vai no metāllūžņu pārdošanas, uz šiem ienākumiem nav attiecināma iepriekšminētā norma, par ienākumu neņemšanu vērā trīs mēnešus.

Savukārt, ja ienākumi samazinājušies, piemēram, persona beigusi dalību algotajos pagaidu sabiedriskajos darbos (APSD) vai personai beidzies bezdarbnieka pabalsts, kura apmērs mēnesī bija mazāks par minimālo darba algu (bruto), un šobrīd nav citu ienākumu, sociālais dienests no jauna izvērtē materiālo situāciju un pārrēķina pabalstu apmērus, pieņemot, ka personai iepriekšējos trīs mēnešos nebūtu bijuši ienākumi.

Ja persona uzsāk dalību APSD, pieņemtais lēmums par trūcīgā statusu un pabalstu apmēriem var palikt spēkā līdz noteiktā termiņa beigām. Tāpat sociālais dienests var atstāt spēkā klientam labvēlīgāku lēmumu līdz termiņa beigām, ja mainās sociālā situācija, pamatojumu norādot klienta lietā.

## 2.5.Apsekošana dzīvesvietā

Viena no ļoti svarīgām ģimenes vai atsevišķi dzīvojošas personas sociālās situācijas izvērtēšanas sastāvdaļām ir dzīvesvietas apsekošana[[45]](#footnote-45). Tās laikā ir iespējams pārliecināties vai ģimenes (personas) sociālajam dienestam sniegtā informācija ir patiesa, piemēram, par mājsaimniecības sastāvu, kā arī ir iespējams novērtēt dzīves apstākļus kopumā. Jāņem vērā, ka ārzemēs dzīvojoši ģimenes locekļi nav jāņem vērā mājsaimniecības sastāvā, tikai jānoskaidro viņa sniegtā materiālā atbalsta apmērs un biežums.

Ņemot vērā likuma 37.panta otrās daļas 3.punktā noteikto, mājsaimniecības sastāvā neieskaita personu, kura atrodas prombūtnē ilgāk par kalendāra mēnesi un saņem sociālo vai ārstniecības pakalpojumu, kura ietvaros tiek nodrošinātas personas pamatvajadzības, atrodas ieslodzījuma vietā, sociālās korekcijas izglītības iestādē vai citu pamatotu iemeslu dēļ nav iekļaujama ģimenes sastāvā.

**!!! Attiecībā uz personu, kura atrodas prombūtnē izglītības iegūšanas nolūkā, jārīkojas izglītojamā interesēs, nodrošinot viņam iespējami labvēlīgākus nosacījumus.**

Mājas vizītes laikā ir jāaizpilda apsekošanas akts (5.pielikums) ar kuru jāiepazīstina ģimene (persona). Vēlāk ar iegūto informāciju jāpapildina datu bāze. Sociālās palīdzības sniegšanai apsekošana dzīvesvietā būtu jāveic vismaz pirmreizēji. Par turpmāko mājas vizīšu biežumu vienojas sociālā darba speciālists un klients, ņemot vērā katru konkrēto sociālo situāciju vai dienesta iekšējās kārtības noteikumus. Par apsekošanas laiku ar klientu jāvienojas, tādējādi respektējot ģimenes (personas) privāto dzīvi, taču atsevišķos gadījumos, ja radušās šaubas par sniegtās informācijas patiesumu un tā nepieciešama lēmuma pieņemšanai, apsekošanas laiku ar klientu var nesaskaņot.

Praksē ir arī gadījumi, kad klients ir bez mājokļa un nakšņo patversmē vai arī pie draugiem un paziņām, gaidot, kad pašvaldība piešķirs mājokli. Šādos apstākļos sniedzot palīdzību apsekošanu var neveikt, taču aprēķinot pabalstus un piešķirot statusu, jāatceras, ka nav pamata izmaksāt mājokļa pabalstu.

**!!! Jāņem vērā, ka apsekošanā tiek vērtēta ne tikai ģimenes materiālā situācija, bet sociālā situācija kopumā, var tikt pieņemts lēmums uzsākt sociālo darbu ar ģimeni un izvērtēt ģimenes sociālos riskus.**

# 3.Trūcīgā un maznodrošinātā statusa piešķiršana

Kad ir izvērtēti klienta materiālie resursi atbilstoši normatīvajos aktos noteiktajiem kritērijiem (aprakstīti iepriekš tekstā), pašvaldības sociālais dienests izsniedz izziņu par atbilstību trūcīgas vai maznodrošinātas ģimenes (personas) statusam vai sagatavo rakstisku lēmumu par atteikumu piešķirt minētos statusus.

Sociālo pakalpojumu un sociālās palīdzības likumā paredzēts nosacījums, ka personai darbspējas vecumā ir jāreģistrējas Nodarbinātības valsts aģentūrā (NVA) kā **bezdarbniekam**. Nosacījums neattiecas uz krīzes situāciju, kad palīdzība tiek sniegta nekavējoties, kā arī 6.zīmējumā atspoguļotajos gadījumos.

6.zīmējums

Prasība reģistrēties NVA, izvērtējot konkrēto situāciju, var netikt piemērota grūtniecei, kurai izsniegta *Mātes pase*[[46]](#footnote-46). Tāpat personai, kura sasniegusi pensionēšanās vecumu Latvijā, bet nesaņem vecuma pensiju[[47]](#footnote-47) vai nesaņem valsts sociālā nodrošinājuma pabalstu[[48]](#footnote-48), nav jābūt reģistrētai NVA, lai izvērtētu atbilstību trūcīgā vai maznodrošinātā statusam. Ja personai piešķirta invaliditāte Latvijā, bet tā nesaņem ne invaliditātes pensiju[[49]](#footnote-49), ne valsts sociālā nodrošinājuma pabalstu[[50]](#footnote-50), nepieciešams izvērtēt, vai piemērot prasību reģistrēties NVA.

## 3.1.Trūcīgas ģimenes (personas) statusa piešķiršana

Ģimene (persona) atzīstama par trūcīgu, ja tās vidējie ienākumi katram ģimenes loceklim vidēji mēnesī nepārsniedz 128,06 *euro* (rēķina vidējo par pēdējiem pilniem trim kalendāra mēnešiem) un izpildās iepriekšminētie kritēriji.

Pašvaldība savos saistošajos noteikumos nosaka, uz cik ilgu laiku trūcīgas ģimenes (personas) statuss tiek piešķirts (var noteikt mēnešu skaitu no trim līdz sešiem mēnešiem)[[51]](#footnote-51).

**!!!** Kā izņēmums[[52]](#footnote-52) noteikta iespēja atbilstību trūcīgā statusam piešķirt uz vienu kalendāra mēnesi, kas ietver arī pabalstu piešķiršanu, ja ģimenes (personas) vidējie ienākumi nepārsniedz 128,06 *euro*, bet nav ievēroti citi normatīvajos aktos minētie nosacījumi (piemēram, īpašums pārsniedz normatīvajos dokumentos noteikto, kāda mājsaimniecības persona nav deklarējusi dzīvesvietu, zaudējusi bezdarbnieka statusu[[53]](#footnote-53)). Šajā gadījumā ģimenei (personai) pēc iespējas jānodrošina nosacījumu izpilde viena mēneša laikā no lēmuma pieņemšanas. Tāpat var būt gadījumi, kad no ieslodzījuma vietas atbrīvota persona neatbilst visiem nosacījumiem, piemēram – tai nav deklarētā dzīvesvieta, nav atbalstoša mājsaimniecība vai nav zināmi ienākumi par iepriekšējiem trim mēnešiem. Arī šajā gadījumā var izvērtēt lietderību piemērot iespēju noteikt statusu un piešķirt sociālo palīdzību uz vienu mēnesi.

**!!! Trūcīgas ģimenes (personas) statusu nepiešķir, ja kāda persona mājsaimniecībā sešu mēnešu periodā[[54]](#footnote-54) pirms iesnieguma iesniegšanas, uzdāvinājusi nekustamo īpašumu citai personai.**

**!!!** Trūcīgā statuss dod tiesības ģimenei (personai) saņemt ne tikai pašvaldības noteikto sociālo palīdzību, bet arī valsts noteiktus atvieglojumus, piemēram, atbrīvojumu no pacienta iemaksas, zāļu vai medicīnisko ierīču iegādes izdevumu kompensāciju, nekustamā īpašuma nodokļa atvieglojumus 90 % apmērā, valsts nodrošināto juridisko palīdzību, pretendēt uz atbrīvošanu no tiesas izdevumu atmaksas, tiesības saņemt elektroenerģijas pakalpojumu par samazinātu cenu, u.c. Ar pilnu atvieglojumu sarakstu var iepazīties Labklājības ministrijas interneta vietnē[[55]](#footnote-55) .

## 3.2.Maznodrošinātas ģimenes (personas) statusa piešķiršana

Par maznodrošinātu atzīstama ģimene (persona), kuras ienākumi un materiālais stāvoklis nepārsniedz attiecīgās pašvaldības domes noteikto līmeni, kas savukārt nedrīkst būt zemāks par trūcīgas personas ienākumu un materiālā stāvokļa līmeni[[56]](#footnote-56).

Katrai pašvaldībai šobrīd ir dotas tiesības noteikt atšķirīgu maznodrošinātās personas ienākumu līmeni, bet kopš 2008.gada 1.oktobra tas **jānosaka** **obligāti**, jo, atbilstoši Sociālo pakalpojumu un sociālās palīdzības likumā noteiktajam, tiesībām saņemt sociālo palīdzību jābūt trūcīgām un maznodrošinātām ģimenēm vai atsevišķi dzīvojošām personām. Materiālās situācijas izvērtēšanas kritērijiem maznodrošinātas ģimenes (personas) statusa iegūšanai **jābūt analoģiskiem** trūcīgas ģimenes (personas) statusa iegūšanai, tikai ienākumu līmenim jābūt vienādam vai augstākam, kas pašvaldībai jānosaka savos saistošajos noteikumos.

Tas, ka persona vai ģimene ir saņēmusi maznodrošinātā statusu atbilstoši ienākumu līmenim, kāds noteikts konkrētajā pašvaldībā (piemēram, 280 eiro vienam cilvēkam) nenozīmē, ka pašvaldība piemaksās vai tai ir pienākums piemaksāt kādu naudas summu, ja cilvēka ienākumi ir mazāki par noteikto summu.

**!!!** Maznodrošinātā statuss dod tiesības ģimenei (personai) saņemt ne tikai pašvaldības noteikto sociālo palīdzību, bet arī valsts noteiktus atvieglojumus, piemēram, nekustamā īpašuma nodokļa atvieglojumu līdz 90% no aprēķinātās summas[[57]](#footnote-57), valsts nodrošināto juridisko palīdzību, pretendēt uz atbrīvošanu no tiesas izdevumu atmaksas, tiesības saņemt elektroenerģijas pakalpojumu par samazinātu cenu, u.c. Ar pilnu atvieglojumu sarakstu var iepazīties Labklājības ministrijas interneta vietnē[[58]](#footnote-58).

Pašvaldība savos saistošajos noteikumos nosaka, uz cik ilgu laiku maznodrošinātas ģimenes (personas) statuss tiek piešķirts, kas pēc analoģijas ar trūcīgas ģimenes (personas) statusu ir no trim līdz sešiem mēnešiem.

# 4. Sociālās palīdzības pabalsti

## 4.1.GMI pabalsts

Pabalsts garantētā minimālā ienākuma līmeņa nodrošināšanai (turpmāk – GMI pabalsts) ir viens no pašvaldības obligāti izmaksājamiem sociālās palīdzības pabalstiem, jo tas nodrošina katram ģimenes loceklim GMI līmeni[[59]](#footnote-59).

### 4.1.1.Kas tas ir?

Tas ir naudas un/vai mantisks pabalsts, ko piešķir ģimenēm (personām), kuras objektīvu apstākļu dēļ negūst pietiekamus ienākumus un kuras atzītas par trūcīgām. GMI pabalstu piešķir no tā mēneša, kurā noteikta atbilstība trūcīgas ģimenes (personas) statusam un par laika posmu, kurā noteikts trūcīgā statuss. 7.zīmējumā atspoguļots GMI līmeņa un piemaksas apmērs.

7.zīmējums

### 4.1.2.Kā to aprēķina?

GMI pabalstu aprēķina kā **starpību** starp Ministru kabineta vai pašvaldības noteikto GMI līmeni katram ģimenes loceklim un trūcīgas ģimenes (personas) kopējiem ienākumiem.

### 4.1.3.GMI formula

8.zīmējums

P - pabalsta summa;

GMI - Ministru kabineta vai pašvaldības noteiktais garantētais minimālais ienākumu līmenis;

n - ģimenes locekļu skaits

I - ģimenes (personas) vidējie mēneša ienākumi, kas novērtēti atbilstoši normatīvajiem aktiem par ģimenes (personas) atzīšanu par trūcīgu.

1. *Piemērs:* Viena persona, kura ir bezdarbnieka statusā un tikko beigusi dalību algotajos pagaidu sabiedriskajos darbos (turpmāk – APSD).

* Ienākumi: ienākumi no APSD 150 *euro* apmērā par iepriekšējiem četriem mēnešiem ir beigušies un netiek ņemti vērā ienākumos turpmākajos mēnešos[[60]](#footnote-60).

MK noteiktais GMI līmenis - 64 *euro;*

1 personas mājsaimniecība;

I – ienākumi 0 *euro*

64 *euro* (GMI līmenis) x 1 pers. mājsaimniecībā – 0 *euro* (ienākumi) =

**64 *euro (pabalsta apmērs)***

*Piemērs:* Mājsaimniecībā trīs personas - māte bezdarbnieka statusā un tikko beigusi dalību APSD; bērnam 8 gadi, saņem uzturlīdzekļus no Uzturlīdzekļu garantiju fonda 129 *euro* mēnesī un vecmāmiņa ar vecuma pensiju 104 *euro* apmērā.

MK noteiktais GMI līmenis pilngadīgai personai - 64 *euro;*

Pašvaldības noteiktais GMI1 līmenis bērnam - 70 *euro;*

Pašvaldības noteiktais GMI 2 līmenis vecuma pensionāram - 128 *euro*;

Ienākumi no APSD netiek ņemti vērā ienākumos analoģiski kā iepriekšējā piemērā.

Ģimenes valsts pabalsts 11,38 *euro* apmērā arī netiek ņemts vērā ienākumos[[61]](#footnote-61).

3 personu mājsaimniecība;

I – ienākumi kopā 233 *euro* (129 *euro* + 104 *euro*)

[64 *euro* (GMI) x 1 pers. + 70 *euro* ( GMI1) x 1 pers. + 128 *euro* (GMI2) x 1 pers.] – 233 *euro* (ienākumi) =

**262 *euro* GMI līmenis - 233 *euro* ienākumi = 29 *euro (pabalsta apmērs)***

## 4.2.Dzīvokļa pabalsts

Dzīvokļa pabalsts ir otrs (pēc GMI) pašvaldības obligāti izmaksājamais sociālās palīdzības pabalsta veids, kas tiek izmaksāts no pašvaldības budžeta līdzekļiem[[62]](#footnote-62).

### 4.2.1.Kas tas ir?

Dzīvokļa pabalsta definīcija un tiesiskais regulējums ietverts likumā „Par palīdzību dzīvokļa jautājumu risināšanā” (3.panta piektā daļa), kur noteikts, ka pabalsts tiek piešķirts dzīvojamās telpas īres vai pārvaldīšanas maksas un maksas par pakalpojumiem, kas saistīti ar dzīvojamās telpas lietošanu, segšanai. Tā kā atbilstoši likumā noteiktajam dzīvokļa pabalsts ir viens no sociālās palīdzības pabalstu veidiem, uz to attiecas Sociālo pakalpojumu un sociālās palīdzības likumā paredzētie sociālās palīdzības sniegšanas pamatprincipi:

* materiālās situācijas izvērtēšana;
* atbilstības trūcīgas vai maznodrošinātas ģimenes (personas) statusam noteikšana.

### 4.2.2.Kam tas paredzēts?

Dzīvokļa pabalstu var pieprasīt ģimene (persona), kura dzīvo īpašumā esošā vai īrētā mājoklī konkrētajā pašvaldībā un tur ir deklarējusi savu dzīves vietu. Ja mājoklis tiek īrēts, ir jābūt noslēgtam īres līgumam par nekustamā īpašuma lietošanu.

**!!!** Normatīvajos aktos **nav noteikts**, cik ilgi ģimenei (personai) ir jādzīvo pašvaldībā, lai saņemtu sociālo palīdzību. Tas nozīmē, ka ģimenei (personai) ir tiesības saņemt dzīvokļa pabalstu tiklīdz izpildās visi iepriekšminētie nosacījumi. Ja ģimene ir pārcēlusies no citas pašvaldības, sociālajam dienestam ir pienākums pārliecināties par iepriekš saņemto sociālo palīdzību.

Pašvaldība saistošajos noteikumos nosaka pabalsta apmēru vai normatīvus tā aprēķināšanai, izmaksas kārtību un personas, kuras ir tiesīgas saņemt šo pabalstu.

Pabalstu var izmaksāt gan skaidrā naudā, gan arī veicot pārskaitījumu nama apsaimniekotājam vai pakalpojumu sniedzējiem (gāze, elektrība utt.). Tāpat pabalsts var tikt izsniegts natūrā, t.i., piegādājot kurināmo vai apmaksājot kurināmā iegādi.

## 4.3.Pabalsts krīzes situācijā

Kā izņēmums no sociālās palīdzības pamatprincipu viedokļa ir noteikts pabalsts krīzes situācijā[[63]](#footnote-63), ko pašvaldība var piešķirt, **neizvērtējot ienākumus**.

### 4.3.1.Kas ir krīzes situācija?

Krīzes situācija ir situācija, kurā ģimene (persona) katastrofas vai citu no ģimenes (personas) gribas neatkarīgu apstākļu dēļ pati saviem spēkiem nespēj nodrošināt savas pamatvajadzības un tai ir nepieciešama psihosociāla vai materiāla palīdzība[[64]](#footnote-64).

Civilās aizsardzības un katastrofas pārvaldīšanas likuma 4.pantā ir noteikti vairāki katastrofu veidi, piemēram, dažādas dabas katastrofas, kā arī cilvēku izraisītas katastrofas[[65]](#footnote-65).

Attiecībā uz formulējumu „citi no personas gribas neatkarīgi apstākļi”, var minēt tādus piemērus kā zādzība (pensionāram nozagts naudas maks ar pensiju u.tml.), smaga saslimšana, ar vardarbību ģimenē saistīti gadījumi, ceļu satiksmes negadījums, ilgstoša ārstēšanās, pēkšņa ģimenes locekļa nāve u.tml.

Tāpat vērtējami ir gadījumi, kad viena paliek māte ar bērniem, kuru labprātīgi vai piespiedu kārtā pametis vīrs (bērnu tēvs) - varmāka, kurš bijis ģimenes galvenais apgādnieks, un tādēļ zaudēti līdzekļi ģimenes pamatvajadzību nodrošināšanai (iespējama arī diametrāli pretēja situācija).

**!!! Jebkura situācija ir vērtējama un krīzes pabalsta izmaksa ir dokumentāli pamatojama klienta lietā. Apbedīšanas izdevumi netiek uzskatīti par pamatojuma dokumentu šim pabalstam.**

Pašvaldība saistošajos noteikumos nosaka pabalsta krīzes situācijā apmēru un izmaksas kārtību.

## 4.4.Citi sociālās palīdzības pabalsti

Ņemot vērā sociālās palīdzības mērķi[[66]](#footnote-66), pašvaldības sociālā dienesta uzdevums ir izvērtēt, vai ģimene vai atsevišķi dzīvojoša persona spēj apmierināt savas pamatvajadzības (ēdiens, apģērbs, mājoklis, veselības aprūpe, obligātā izglītība) minimālā apmērā un vai ir pietiekami motivēta līdzdarboties.

Ar GMI pabalstu galvenokārt tiek nosegta vajadzība pēc pārtikas, ar dzīvokļa pabalstu – pēc mājokļa. Pārējo pamatvajadzību nodrošināšanai pašvaldība saistošajos noteikumos nosaka citus sociālās palīdzības pabalstus, no kuriem būtiskākie ir **pabalsts veselības aprūpei** un **pabalsts obligātās izglītības nodrošināšanai**. Pašvaldības var noteikt arī **pabalstu apģērba iegādei**, **papildu pabalstu ēdināšanai,** vai citu. 9.zīmējumā atspoguļotas pazīmes, pēc kurām skaidri iespējams noteikt, vai pašvaldības noteiktais pabalsts uzskatāms par sociālās palīdzības pabalstu.

**!!! Jāņem vērā, ka saskaņā ar Izglītības likuma 4.pantu obligāta ir bērnu sagatavošana pamatizglītības ieguvei no piecu gadu vecuma un pamatizglītības iegūšana vai pamatizglītības iegūšanas turpināšana līdz 18 gadu vecumam.**

Nosakot pabalstu ar mērķi obligātā izglītība, piemēram, pabalsts bērna izglītībai un audzināšanai vai mācību līdzekļu un skolas piederumu iegādei,par sociālās palīdzības pabalstu to var uzskatīt tikai tad, ja kritērijs ir bērni no trūcīgām un maznodrošinātām ģimenēm, kā arī bērni pirmskolas izglītības iestādē no piecu gadu vecuma un bērni izglītības iestādē pamatizglītības ieguvei līdz 18 gadu vecumam.

Savukārt, ja pabalsta mērķis ir ēdināšanas izdevumu segšana, apģērba iegāde bērniem no trūcīgām un maznodrošinātām ģimenēm, tas uzskatāms par sociālās palīdzības pabalstu pirmskolas izglītības iestādē, pamatizglītības iestādē, kā arī vispārējās vidējās vai profesionālās izglītības iestādē.

Pabalsts veselības aprūpei visbiežāk tiek noteikts senioriem un personām ar invaliditāti, kuriem noteikta atbilstība trūcīgas vai maznodrošinātas ģimenes (personas) statusam. Ja pabalsts veselības aprūpei noteikts, piemēram, visiem bērniem ar invaliditāti, nevērtējot ģimenes ienākumus, tad tā būs pašvaldības brīvprātīgā iniciatīva.

Pēc pašvaldības iniciatīvas noteiktos pabalstus, kur netiek ievērots kaut viens no iepriekšminētajiem pamatprincipiem (mērķis - kāda no likumā noteiktajām pamatvajadzībām un materiālās situācijas izvērtēšana), jānosaka citos pašvaldības saistošajos noteikumos[[67]](#footnote-67).

Informācija par citiem sociālās palīdzības pabalstu veidiem un pēc pašvaldību iniciatīvas noteiktajiem pabalstiem meklējama katras pašvaldības saistošajos noteikumos, kam jābūt pieejamiem sociālā dienesta interneta mājas lapā.

9.zīmējums

**!!! Pašvaldības sociālajam dienestam jānodrošina, lai mājas lapā būtu viegli pieejama aktuālā saistošo noteikumu konsolidētā versija.**

# 5.Klienta līdzdarbība savas sociālās situācijas uzlabošanā

Ja fiziska persona izmanto savas tiesības, kas noteiktas Sociālo pakalpojumu un sociālās palīdzības likumā, persona kļūst par klientu. Tai pašā laikā uz ikvienu, kā uz likumā “Par sociālo drošību” noteikto personu, attiecas šā likuma V nodaļa par personas līdzdarbību savu sociālo tiesību īstenošanā, ja persona vēlas izmantot kādu no sociālās drošības sistēmas pakalpojumiem.

Sociālā dienesta klientam ir pienākums[[68]](#footnote-68):

* aktīvi iesaistīties savas problēmas risināšanā, pildot līdzdarbības pienākumus, tajā skaitā piedaloties sociālās rehabilitācijas pasākumos darba un sociālo prasmju saglabāšanai, atjaunošanai un apgūšanai;
* sniegt ziņas par sevi, sadarboties ar sociālo dienestu savas sociālās situācijas novērtēšanā un pildīt sociālā dienesta ieteikumus šīs situācijas uzlabošanai;
* aktīvi darboties, lai palielinātu savu pelnītspēju un ienākumus;
* izmantot iespējas saņemt sociālās rehabilitācijas pakalpojumus, ja klientam vai kādam no viņa ģimenes locekļiem ir atkarības problēmas (atkarība no alkohola, narkotikām, azartspēlēm).

Par līdzdarbības pienākumiem klients vienojas ar sociālo darbinieku – sociālā gadījuma vadītāju. Sociālais darbinieks – sociālā gadījuma vadītājs izvērtē, kādu ***sadarbības līguma formu*** - vienošanos par sadarbību, rehabilitācijas plānu vai citu (turpmāk – sadarbības līgums) piemērot konkrētajā situācijā.

Sociālais darbinieks veic un dokumentē šādas darbības noteiktu rezultātu sasniegšanai:

1) apzina informāciju par klientu un problēmas dalībniekiem;

2) izveido sociālā gadījuma analīzi un aprakstu, nosaka risināmo sociālo problēmu;

3) kopā ar klientu plāno intervences mērķi un saturu;

4) slēdz sadarbības līgumu[[69]](#footnote-69) ar klientu intervences mērķa sasniegšanai;

5) veic intervenci klienta sociālajā situācijā, izvēloties piemērotas sociālā darba metodes un formas, sniedzot nepieciešamo atbalstu un piesaistot nepieciešamos resursus;

6) veic klienta sociālās situācijas izmaiņu novērtēšanu;

7) veic klienta patstāvīgo darbību novērošanu.

Ja klients ir ilgstošs sociālās palīdzības saņēmējs un līdz šim sadarbojies tikai ar sociālās palīdzības organizatoru, kā līdzdarbības pienākumu var noteikt **sadarbību ar sociālo darbinieku**.

Lai saņemtu sociālo palīdzību, personām darbspējas vecumā (sākot no 15 gadu vecuma līdz valsts vecuma pensijas piešķiršanai nepieciešamajam vecumam) jāreģistrējas Nodarbinātības valsts aģentūrā (turpmāk – **NVA)** kābezdarbniekam. NVA nav jāreģistrējas personai, kura klātienē apmeklē pamatizglītības iestādi, vispārējās vidējās vai profesionālās vidējās izglītības iestādi, vai arī ir pilna laika studējošais augstskolā.

Turklāt pašvaldības sociālajam dienestam ir tiesības darbaspējīgos klientus, kuri saņem sociālo palīdzību vismaz trīs mēnešus pēdējo 12 mēnešu periodā***,*** **iesaistīt darba un sociālo prasmju saglabāšanas, atjaunošanas un apgūšanas pasākumos** līdz 15 stundām nedēļā, sadalot tās pa vairākām dienām[[70]](#footnote-70). Ar līguma “Līgums par darba un sociālo prasmju veicināšanu”, kur atrunāta vieta, laiks, abu pušu tiesības, pienākumi un atbildība, paraugu var iepazīties 7.pielikumā. Nepieciešamības gadījumā var piemērot vienošanās par sadarbību paraugu, ar kuru var iepazīties 6.pielikumā.

**!!! Šāda darba veikšana nav paredzēta klienta peļņas gūšanai[[71]](#footnote-71), bet gan labuma radīšanai sabiedrībai un pašam klientam, saglabājot, apgūstot sociālās prasmes. Ar to nedrīkst aizvietot pašvaldības funkciju veicējus.**

Pašvaldības sociālajam dienestam nav tiesības iesaistīt klientu tādos pasākumos, kas izslēdz iespēju aprūpēt bērnu invalīdu vai pirmsskolas vecuma bērnu, vai citu apgādājamo, ja nav citas iespējas nodrošināt aprūpi, piedalīties rehabilitācijas pasākumos vai NVA organizētajos pasākumos, stāties darba tiesiskajās attiecībās vai gūt ienākumus no darba.

**!!! Izņēmuma gadījumi ir minēti Sociālo pakalpojumu un sociālās palīdzības likumā (skat. 6.zīmējumu 3.sadaļā)[[72]](#footnote-72).**

# 6.Statusa un pabalsta atteikšana vai atcelšana

Tālāk apskatīti konkrēti kritēriji, kuriem izpildoties trūcīgas vai maznodrošinātas ģimenes (personas) statuss un sociālie pabalsti var tikt atteikti daļēji vai pilnībā (Skat.10.zīmējumu).

10.zīmējums

Likumā “Par sociālo drošību”[[73]](#footnote-73) noteikts, ja persona, kura vēlas saņemt vai saņem sociālos pakalpojumus, ļaunticīgi nepilda [..] līdzdarbības pienākumus, sociālo pakalpojumu sniedzējs *pilnīgi* vai *daļēji* var pārtraukt sociālo pakalpojumu sniegšanu līdz šo pienākumu izpildīšanas brīdim.

Ja līdzdarbības pienākums netiek pildīts, sociālo pakalpojumu sniegšanu var pārtraukt vai atteikt tikai tad, ja persona, kas pieprasījusi vai saņem sociālos pakalpojumus, ir iepriekš **rakstveidā par to brīdināta** un brīdinājumā noteiktajā laikā nav izpildījusi savu līdzdarbības pienākumu.

Pabalsta atteikšanas vai samazināšanas gadījumā sociālajam dienestam rakstveidā jāinformē personu, kura pieprasījusi sociālo palīdzību, norādot atteikuma iemeslus, kā arī lēmuma pārsūdzēšanas termiņus un kārtību[[74]](#footnote-74).

## 6.1.Kādam jābūt atteikuma lēmumam?

Atteikuma lēmumam jāatbilst Administratīvā procesa likuma 67.panta prasībām. Paraugs apskatāms 8.pielikumā. Ja administratīvā lieta ierosināta uz iesnieguma pamata, iestāde pieņem lēmumu par administratīvā akta izdošanu viena mēneša laikā no iesnieguma saņemšanas dienas. Ja administratīvais akts izdots citādi, nevis rakstveidā vai ja tas ir izdots rakstveidā, bet neatbilst šā likuma [67.panta](https://likumi.lv/doc.php?id=55567#p67) prasībām, procesa dalībniekam ir tiesības viena mēneša laikā pieprasīt, lai iestāde to noformē rakstveidā atbilstoši minētā panta prasībām. Iestāde administratīvo aktu noformē 14 dienu laikā pēc attiecīgā pieprasījuma saņemšanas un paziņo to adresātam [Paziņošanas likumā](https://likumi.lv/ta/id/212499-pazinosanas-likums) noteiktajā kārtībā. Apstrīdēšanas termiņš sākas pēc šā akta vai atteikuma paziņošanas.

**!!! Pabalstu samazina vai arī pārtrauc izmaksāt ar tā mēneša pirmo datumu, kas seko mēnesim, kad radušies iepriekš aprakstītie apstākļi[[75]](#footnote-75) (piemēram, kāds no 6.zīmējumā minētajiem apstākļiem konstatēts 2020.gada 6.janvārī, pabalsta izmaksu pārtrauc vai tā apmēru samazina ar 2020.gada 1.februāri).**

## 6.2.Kādas ir personas (ģimenes) tiesības atteikuma gadījumā?

Pašvaldības sociālā dienesta lēmumu par atbilstību vai neatbilstību trūcīgas vai maznodrošinātas ģimenes (personas) statusam un piešķirto vai atteikto sociālo palīdzību persona var **apstrīdēt**pašvaldības domē. Pašvaldības domes pieņemto lēmumu persona var **pārsūdzēt** tiesā Administratīvā procesa likumā noteiktajā kārtībā.

## 6.3.Nepamatoti izmaksāts pabalsts

Gadījumos, kad sociālais dienests konstatē, ka sociālās palīdzības pabalsts ir izmaksāts nepamatoti klienta vainas dēļ (klients sniedzis nepatiesu, nepilnīgu informāciju, nav ziņojis par pārmaiņām savā sociālajā situācijā)[[76]](#footnote-76), dienests pieņem lēmumu par pabalsta izmaksas pārtraukšanu un nepamatoti izmaksātās summas atgūšanu. Lēmums jānosūta klientam, vienlaikus brīdinot par nepieciešamību veikt naudas līdzekļu atmaksu. Gadījumā, ja klients tomēr nepamatoti saņemto pabalstu neatmaksā, klientam tiek nosūtīts brīdinājums par administratīvā akta piespiedu izpildi.

Lēmumu izpilda tiesu izpildītājs [Administratīvā procesa likumā](https://likumi.lv/ta/id/55567-administrativa-procesa-likums) noteiktajā kārtībā, pamatojoties uz pašvaldības sociālā dienesta izpildrīkojumu.

## 

## 6.4. Trūcīgas vai maznodrošinātas ģimenes (personas) statusa atcelšana.

Ja laikposmā, kad ģimenei (personai) noteikts trūcīgas vai maznodrošinātas ģimenes (personas) statuss, mainās ģimenes sastāvs, materiālā vai sociālā situācija, sociālais dienests no jauna izvērtē atbilstību trūcīgas ģimenes (personas) statusam un ja ģimene (persona) vairs neatbilst noteiktajiem kritērijiem, tiek pieņemts lēmums par statusa atcelšanu. Līdz ar to ģimene (persona) zaudē tiesības uz noteiktiem sociālās palīdzības pabalstiem.

# 7.Pašvaldību brīvprātīgo iniciatīvu pabalsti

## 7.1.Kas tas ir?

Tie ir pabalstu veidi, ko pēc savas iniciatīvas nosaka pašvaldība un kur netiek ievērots kaut viens no normatīvajos aktos noteiktajiem sociālās palīdzības piešķiršanas pamatprincipiem. Pabalsta mērķī nav minēta kāda no likumā noteiktajām pamatvajadzībām vai nav paredzēts piešķirt, izvērtējot materiālo situāciju. Kā jebkuru pašvaldības brīvprātīgo iniciatīvu, arī šāda veida pabalsti jānosaka pašvaldības saistošajos noteikumos[[77]](#footnote-77).

11.zīmējums

## 

## 7.2.Pašvaldību brīvprātīgo iniciatīvu piemēri

12.zīmējums

**!!!** Ja pabalsts tiek piešķirts pirmklasniekiem (pamatvajadzība - obligātā izglītība) no trūcīgām un maznodrošinātām ģimenēm, tad tas būs sociālās palīdzības pabalsts un attiecīgi jāatspoguļo statistikā.

**!!!** Ja veselības aprūpes pakalpojumu apmaksai pensionāriem un personām ar invaliditāti, papildus kritērijs ir atbilstība trūcīgas vai maznodrošinātas ģimenes (personas) statusam, tad tas uzskatāms par sociālās palīdzības pabalstu, jo izpildās abi nosacījumi (pamatvajadzība – veselības aprūpe un materiālās situācijas izvērtēšana).

Pašvaldības atbalstu iedzīvotājiem var sniegt arī brīvprātīgo iniciatīvu veidā, kas tiek realizētas natūrā, piemēram, dāvana Ziemassvētkos, dāvana jubilejā, braukšanas kartes skolēniem, pabalsts dokumentu atjaunošanai ar pārskaitījumu pakalpojumu sniedzējam, pabalsts ar pārskaitījumu apbedīšanas pakalpojumu sniedzējam, u.c.

Precīza informācija atrodama katras pašvaldības interneta mājas lapā pie saistošajiem noteikumiem.

Pašvaldības atbalsts aizbildņiem un aizgādņiem arī ir brīvprātīgā iniciatīva, taču pilnīgāka informācija iekļauta “*Vadlīnijās par sociālajām garantijām bērniem un bez vecāku gādības palikušajiem bērniem pēc pilngadības sasniegšanas un atbalstu audžuģimenēm, daudzbērnu ģimenēm, aizbildņiem un aizgādņiem*”[[78]](#footnote-78).

# 8.Personas datu apstrāde, konfidencialitātes ievērošana

Valsts atzīst un aizsargā cilvēka pamattiesības saskaņā ar Satversmi, likumiem un Latvijai saistošiem starptautiskajiem līgumiem[[79]](#footnote-79). Ikvienam ir tiesības uz privātās dzīves, mājokļa un korespondences neaizskaramību[[80]](#footnote-80).

2016.gada 24.maijā spēkā stājās 2016.gada 27.aprīļa *Eiropas Parlamenta un padomes regula (ES) 2016/679 „Par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK” (*Vispārīgā datu aizsardzības regula) (turpmāk - Regula)[[81]](#footnote-81). Regula izstrādāta ievērojot tostarp to, ka fizisku personu aizsardzība attiecībā uz personas datu aizsardzību ir pamattiesības[[82]](#footnote-82) un to, ka Eiropas Savienības Pamattiesību harta[[83]](#footnote-83), Līgums par Eiropas Savienības dalību[[84]](#footnote-84) paredz, ka ikvienai personai ir tiesības uz savu personas datu aizsardzību. Regula piemērojama no 25.05.2018.[[85]](#footnote-85)

**!!! Regula aizsargā fizisku personu pamattiesības un pamatbrīvības un jo īpaši to tiesības uz personas datu aizsardzību[[86]](#footnote-86).**

|  |  |
| --- | --- |
|  |  |

## 8.1.Personas datu apstrādes principi

Personas tiesības atvasināmas no Regulas 5.pantā noteiktajiem šādiem personas datu apstrādes principiem[[87]](#footnote-87):

13.zīmējums

*Personas dati:*

1. *tiek apstrādāti likumīgi, godprātīgi un datu subjektam pārredzamā veidā;*
2. *tiek vākti konkrētos, skaidros un leģitīmos nolūkos, un to turpmāku apstrādi neveic ar minētajiem nolūkiem nesavietojamā veidā; turpmāka apstrāde arhivēšanas nolūkos sabiedrības interesēs, zinātniskās vai vēstures pētniecības nolūkos, vai statistikas nolūkos saskaņā ar Regulas 89. panta 1. punktu nav uzskatāma par nesavietojamu ar sākotnējiem nolūkiem;*
3. *ir adekvāti, atbilstīgi un ietver tikai to, kas nepieciešams to apstrādes nolūkos;*
4. *ir precīzi un, ja vajadzīgs, atjaunināti; ir jāveic visi saprātīgi pasākumi, lai nodrošinātu, ka neprecīzi personas dati, ņemot vērā nolūkus, kādos tie tiek apstrādāti, bez kavēšanās tiktu dzēsti vai laboti;*
5. *tiek glabāti veidā, kas pieļauj datu subjektu identifikāciju, ne ilgāk kā nepieciešams nolūkiem, kādos attiecīgos personas datus apstrādā; personas datus var glabāt ilgāk, ciktāl personas datus apstrādās tikai arhivēšanas nolūkos sabiedrības interesēs, zinātniskās vai vēstures pētniecības nolūkos, vai statistikas nolūkos saskaņā ar Regulas 89. panta 1. punktu, ar noteikumu, ka tiek īstenoti atbilstoši tehniski un organizatoriski pasākumi, kas šajā regulā paredzēti, lai aizsargātu datu subjekta tiesības un brīvības;*
6. *tiek apstrādāti tādā veidā, lai tiktu nodrošināta atbilstoša personas datu drošība, tostarp aizsardzība pret neatļautu vai nelikumīgu apstrādi un pret nejaušu nozaudēšanu, iznīcināšanu vai sabojāšanu, izmantojot atbilstošus tehniskos vai organizatoriskos pasākumus.*

**!!! Sociālās palīdzības jomā iestādes apstrādā personas datus, pamatojoties uz spēkā esošajiem normatīvajiem aktiem[[88]](#footnote-88), t.i., likumdevējs ir noteicis iestādei, saņemot attiecīgu personas iesniegumu, apstrādāt attiecīgus personas datus, lai varētu pieņemt lēmumu.**

*Piemēram,* Sociālo pakalpojumu un sociālās palīdzības likuma (turpmāk – likums) 5.pantā un 11.panta 3. un 5.punktā noteikts, ka sociālo palīdzību klientam sniedz, pamatojoties uz viņa materiālo resursu - ienākumu un īpašuma novērtējumu, kā arī uzskaitīti sociālā dienesta uzdevumi, tai skaitā - novērtēt klientu vajadzības, materiālos un personiskos resursus un sniegt sociālo palīdzību.

**!!! Likuma 7.panta 2. un 6.punktā noteikts, ka klientam ir pienākums sniegt ziņas par sevi un atļaut sociālā darba speciālistam apsekot dzīvesvietu.**

Papildus tam, likuma 12.panta trešajā daļā noteikts, ka pašvaldības sociālajam dienestam ir tiesības pieprasīt un bez maksas saņemt no valsts un pašvaldību iestādēm un citām valsts pārvaldes iestādēm, privātpersonām, tai skaitā ārstniecības iestādēm, ziņas, kas nepieciešamas sociālo pakalpojumu un sociālās palīdzības sniegšanai un citu sociālā dienesta kompetencē esošo jautājumu risināšanai, tai skaitā informāciju par personas funkcionālo traucējumu raksturu un pakāpi, ienākumiem un personai piederošajiem īpašumiem, aizbildnības un aizgādības jautājumiem, bērna aizgādības tiesību realizāciju, tiesisko un mantisko stāvokli.

Lai izvērtētu atbilstību trūcīgas vai maznodrošinātas ģimenes (personas) statusam, pašvaldības sociālajā dienestā jāsagatavo noteikta parauga iztikas līdzekļu deklarācija[[89]](#footnote-89), izmantojot valsts un pašvaldības informācijas sistēmās esošos datus[[90]](#footnote-90), kas nozīmē klienta personas datu apstrādi.

Ņemot vērā, ka atbilstoši likuma deleģējumam materiālā situācija tiek izvērtēta un galvenie sociālās palīdzības pabalsti (GMI un dzīvokļa pabalsts) tiek piešķirti mājsaimniecībai kopā, tad mājsaimniecības pilngadīgās personas, **parakstot iesniegumu, pilnvaro** **vienu personu** – **līdziesniedzēju[[91]](#footnote-91)** veikt turpmākās darbības materiālās situācijas izvērtēšanai visai mājsaimniecībai un galveno sociālās palīdzības pabalstu, kas piešķirti visai mājsaimniecībai (GMI un dzīvokļa pabalsta), saņemšanai. Iesniegumu var iesniegt visas personas arī klātienē, apliecinot identitāti, par ko darbinieks veic attiecīgu apliecinājuma uzrakstu uz iesnieguma.

**!!! Valsts un pašvaldību iestādes savas pamatfunkcijas, īpaši administratīvā procesa ietvaros, veic pamatojoties uz Regulas** **6.panta** 1.punkta c) un e) apakšpunktu, kas nosaka, ka apstrāde ir likumīga:

* ja tā vajadzīga, lai izpildītu uz pārzini[[92]](#footnote-92) attiecināmu juridisku pienākumu;
* ja tā vajadzīga, lai izpildītu uzdevumu, ko veic sabiedrības interesēs vai īstenojot pārzinim likumīgi piešķirtās oficiālās pilnvaras.

Ja dati tiek vākti ar mērķi rezultātā slēgt līgumu (piemēram, sociālā pakalpojuma saņemšanai, sadarbības līgums) vai, lai izvērtētu līguma slēgšanas iespējamību, apstrādes tiesiskais pamats ir Regulas 6.panta 1.punkta b) apakšpunkts, t.i., apstrāde ir tiesiska, ja tā ir vajadzīga līguma, kura līgumslēdzēja puse ir datu subjekts, izpildei vai pasākumu veikšanai pēc datu subjekta pieprasījuma pirms līguma noslēgšanas.

Datu apstrādes tiesiskai pamats var būt arī pārziņa vai trešās personas leģitīmo interešu ievērošanai, *izņemot*, ja datu subjekta intereses vai pamattiesības un pamatbrīvības, kurām nepieciešama personas datu aizsardzība, ir svarīgākas par šīm interesēm, jo īpaši, *ja datu subjekts ir bērns*. Taču šo normu ***nepiemēro*** apstrādei, ko veic publiskas iestādes, pildot savus pamatuzdevumus (piemēram, Bērnu tiesību aizsardzības inspekcija)[[93]](#footnote-93).

## 

## 8.2.Īpašu kategoriju personas datu apstrāde

Personas datiem, kas pēc savas būtības ir īpaši sensitīvi saistībā ar pamattiesībām un brīvībām, pienākas īpaša aizsardzība, jo to apstrādes konteksts varētu radīt nopietnu risku pamattiesībām un brīvībām[[94]](#footnote-94). Ir aizliegta tādu personas datu apstrāde, kas atklāj rases vai etnisko piederību, politiskos uzskatus, reliģisko vai filozofisko pārliecību vai dalību arodbiedrībās, un ģenētisko datu, biometrisko datu, lai veiktu fiziskas personas unikālu identifikāciju, veselības datu vai datu par fiziskas personas dzimumdzīvi vai seksuālo orientāciju apstrāde[[95]](#footnote-95), *izņemot*, ja pastāv kaut viens no šādiem pamatojumiem:

* datu subjekts ir devis nepārprotamu piekrišanu šo personas datu apstrādei vienam vai vairākiem konkrētiem nolūkiem[[96]](#footnote-96);
* apstrāde ir vajadzīga, lai realizētu pārziņa pienākumus un īstenotu pārziņa vai datu subjekta konkrētas tiesības nodarbinātības, sociālā nodrošinājuma un sociālās aizsardzības tiesību jomā[[97]](#footnote-97);
* apstrāde ir vajadzīga profilaktiskās vai arodmedicīnas nolūkos, darbinieka darbspējas novērtēšanai, medicīniskas diagnozes, veselības vai sociālās aprūpes vai ārstēšanas vai veselības vai sociālās aprūpes sistēmu un pakalpojumu pārvaldības nodrošināšanas nolūkos[[98]](#footnote-98);
* u.c.

**!!!** Ierasti datu apstrāde izbeidzama, un dati dzēšami līdz ko tiek sasniegts mērķis, kādēļ datu apstrāde tikusi uzsākta. Piemēram, datu apstrādes mērķis ir izskatīt personas iesniegumu vienreizēja naudas pabalsta saņemšanai. Līdz ko pabalsts piešķirts un nauda pārskaitīta iesniedzējam, beidzas arī sākotnējās datu apstrādes mērķis. Tādā gadījumā iestāde var noteikt citus datu apstrādes mērķus un turpināt apstrādāt personas datus[[99]](#footnote-99). Piemēram, iestāde, izmantojot leģitīmo interesi, nodrošina pierādījumus par lēmuma pieņemšanas faktu un pašvaldības budžeta izlietošanas tiesiskumu, vai to jau uz likuma pamata iestādei uzliek par pienākumu normatīvie akti. Secīgi, personas datu apstrāde var tikt turpināta, nosakot jaunu mērķi, taču arī tādā gadījumā tam jābūt tiesiskam un pietiekami pamatotam (piemēram, veiktās izmaksas attaisnojuma dokuments grāmatvedībā).

Jebkurā gadījumā pārzinim ir pienākums nodrošināt atbilstošus tehniskos un organizatoriskos pasākumus, lai nodrošinātu tā rīcībā esošo fizisko personu datu aizsardzību. Klientam ir tiesības iepazīties ar iestādes privātuma politiku, kā arī izmantot savas Regulā noteiktās datu subjekta tiesības piekļūt saviem datiem un tos labot, iegūt informāciju par to, kādus klienta datus iestāde apstrādā, kādiem mērķiem, paredzamo datu uzglabāšanas termiņu un tā tiesisko pamatojumu u.c. normatīvajos dokumentos noteikto informāciju[[100]](#footnote-100)

Personas datu uzraudzību Regulas izpratnē Latvijā veic Datu valsts inspekcija[[101]](#footnote-101).

## 8.3.Kā informāciju iedala?

Saskaņā ar Informācijas atklātības likuma 3.pantu informāciju iedala vispārpieejamā informācijā un ierobežotas pieejamības informācijā.

14. zīmējums

\* komercnoslēpums, *izņemot gadījumus*, kad ir noslēgts iepirkuma līgums saskaņā ar Publisko iepirkumu likumu vai cita veida līgums par rīcību ar valsts vai pašvaldības finanšu līdzekļiem un mantu;

\*\* kas attiecas uz atestācijas, eksāmenu, iesniegto projektu (*izņemot* projektus, kuru finansēšana paredzēta ar valsts sniegtu galvojumu), konkursu (*izņemot* konkursus, kas saistīti ar iepirkumiem valsts vai pašvaldību vajadzībām vai citādi saistīti ar rīcību ar valsts vai pašvaldību finanšu līdzekļiem un mantu) un citu līdzīga rakstura novērtējumu procesu;

\*\*\* kas ir Ziemeļatlantijas līguma organizācijas vai Eiropas Savienības informācija, kura apzīmēta attiecīgi kā "NATO UNCLASSIFIED" vai "LIMITE".

Ierobežotas pieejamības informācija[[102]](#footnote-102) ir tāda informācija, kura ir paredzēta ierobežotam personu lokam sakarā ar darba vai dienesta pienākumu veikšanu un kuras izpaušana vai nozaudēšana šīs informācijas rakstura un satura dēļ apgrūtina vai var apgrūtināt iestādes darbību, nodara vai var nodarīt kaitējumu personu likumiskajām interesēm.

**!!! Informācijai ierobežotas pieejamības statusu, norādot pamatojumu, nosaka iestādes vadītājs[[103]](#footnote-103).**

Informācijas autors vai iestādes vadītājs ierobežotas pieejamības statusu informācijai nosaka uz laiku, kas nav ilgāks par vienu gadu, *izņemot* Informācijas atklātības likuma [7.pantā](https://likumi.lv/ta/id/50601#p7) minēto informāciju par komercnoslēpumu.

**!!! IZŅĒMUMS: Informācija par fiziskās personas privāto dzīvi tiek aizsargāta ar likumu[[104]](#footnote-104).**

Ierobežotas pieejamības informāciju glabā tā, lai nepieļautu tai nepiederošu personu piekļūšanu.

**!!!** Pamatojoties uz Informācijas atklātības likuma 16.panta pirmo daļu, iestāde nodrošina, lai pienākumu saglabāt ierobežotas pieejamības informāciju zina visas personas, uz kurām šis pienākums attiecas. No personām, kuras apstrādā ierobežotas pieejamības informāciju, pieprasa rakstveida apliecinājumu, ka tās zina noteikumus un apņemas tos ievērot.

Iestāde var izstrādāt ierobežotas pieejamības informācijas pārvaldības noteikumus vai šīs normas iekļaut iestādes iekšējās darba kārtības noteikumos vai citos iekšējos normatīvajos aktos, nosakot šīs informācijas saņemšanas, reģistrācijas, aprites, sagatavošanas, nosūtīšanas, glabāšanas, ieskaitot ierobežotas pieejamības informācijas sniegšanu pēc personas pieprasījuma, kārtību.

Ar rīkojuma piemēru var iepazīties 9.pielikumā, savukārt ar ierobežotas pieejamības informācijas saraksta piemēru var iepazīties 10.pielikumā.

Uzsākot darba tiesiskās attiecības, persona paraksta apliecinājumu (11.pielikums), ka ir iepazinusies ar ierobežotas pieejamības informācijas aizsardzības prasībām iestādē un atbildību par to pārkāpšanu, kā arī apņemas ievērot ierobežotas pieejamības informācijas aizsardzības prasības. Apliecinājumi tiek glabāti darbinieku personu lietās.

## 8.4.Ierobežotas pieejamības informācijas sniegšana

Ierobežotas pieejamības informāciju sniedz, pamatojoties tikai uz iesniedzēja (piemēram, nevalstiskas organizācijas, privātpersonas, uzņēmēji, u.c.) rakstveida pieprasījumu. Saņemot pieprasījumu, sociālais dienesta pārliecinās, vai pieprasījums ir parakstīts, vai pieprasītājs ir norādījis savu vārdu un uzvārdu (juridiskās personas pārstāvis – arī tās nosaukumu), kā arī pieprasītās informācijas izmantošanas mērķi.

**!!! Saskaņā ar Informācijas atklātības likuma 11.panta ceturtajā daļā noteikto ierobežotas pieejamības informāciju jāpieprasa rakstveidā, norādot sava pieprasījuma pamatojumu un mērķi, kādam tā tiks izmantota.**

**Iestādei ir jāizvērtē pamatojums un informācijas pieprasījuma mērķis (ievērojot samērīguma principu, piemēram, kaimiņam informāciju par otru kaimiņu nebūs pamats izsniegt, ja vien nav pilnvaras uz kā pamata informācija tiek pieprasīta). Tāpat iestādei ir jāvērtē, vai izpildoties kādiem konkrētiem kritērijiem, tai spēkā esošie normatīvie akti uzliek par pienākumu šādu informāciju izsniegt.**

**!!! Ja ierobežotas pieejamības informācija tiek izsniegta, tad tās saņēmējs uzņemas saistības šo informāciju izmantot tikai tiem mērķiem, kuriem tā pieprasīta.**

Ierobežotas pieejamības informācijas pieprasītājs vai pilnvarots pārstāvis ierobežotas pieejamības informāciju var saņemt tikai pēc apliecinājuma (12.pielikums) parakstīšanas par ierobežotas pieejamības informācijas izmantošanu pieprasījumā norādītajiem mērķiem[[105]](#footnote-105). Apliecinājumu uzglabā kopā ar izsniegtā dokumenta otro eksemplāru.

Iestāde var pieņemt lēmumu atteikt sniegt pieprasīto informāciju, pamatojot lēmumu, piemēram, ja tas nav noformēts atbilstoši likuma prasībām, iestādes rīcībā nav pieprasītās informācijas vai iestāde nav tās autors.

Iestādes sarakste ar informācijas pieprasītāju un ziņas par šo personu uzskatāmas par ierobežotas pieejamības informāciju[[106]](#footnote-106).

Veicot profesionālos uzdevumus, jo īpaši strādājot ar ierobežotas pieejamības informāciju, ir jāievēro sociālo darbinieku **ētikas kodekss**, kuru apstiprinājusi Latvijas Profesionālo sociālo un aprūpes darbinieku asociācija, bet pēc 2023.gada 1.janvāra - Sociālo darbinieku biedrība, kas noteikts Sociālo pakalpojumu un sociālās palīdzības likumā[[107]](#footnote-107), kā arī katras **pašvaldības apstiprinātais ētikas kodekss**, kas nosaka pašvaldības, tai skaitā pašvaldības sociālā dienesta, darbinieku profesionālās ētikas pamatprincipus.

# 9.Noderīga informācija

Labklājības ministrijas tīmekļa vietne, kur pieejama informācija par sociālo palīdzību:

<http://www.lm.gov.lv/lv/nozares-politika/sociala-palidziba>

Kontaktpersonas:

**Ilze Skrodele – Dubrovska** – Metodiskās vadības un kontroles departamenta direktore

Tālrunis: 67021662

E-pasts: ilze.skrodele-dubrovska@lm.gov.lv

**Agnese Jurjāne** – Metodiskās vadības un kontroles departamenta direktores vietniece

Tālrunis: 67021684

E-pasts: agnese.jurjane@lm.gov.lv

**Maruta Pavasare** - Metodiskās vadības un kontroles departamenta vecākā eksperte

Tālrunis: 67021661

E-pasts: maruta.pavasare@lm.gov.lv

1. Tiesībsarga 2019.gada 25.marta vēstule Nr.6-1/512. [↑](#footnote-ref-1)
2. Ģimenēm, kuras sastāv no laulātajiem, personām, kurām ir kopīgi izdevumi pamatvajadzību nodrošināšanai un kura mitinās vienā mājoklī (turpmāk - ģimene (persona)). [↑](#footnote-ref-2)
3. Sociālo pakalpojumu un sociālās palīdzības likuma 32.pants. [↑](#footnote-ref-3)
4. Sociālo pakalpojumu un sociālās palīdzības likuma 1.panta 17.daļa. [↑](#footnote-ref-4)
5. Likuma „Par sociālo drošību” 11.pants. [↑](#footnote-ref-5)
6. Sociālo pakalpojumu un sociālās palīdzības likuma 9.panta pirmā daļa. [↑](#footnote-ref-6)
7. Dzīvesvietas deklarēšanas likuma 4.panta pirmā daļa. [↑](#footnote-ref-7)
8. Sociālo pakalpojumu un sociālās palīdzības likums, Ministru kabineta 2010.gada 30.marta noteikumi Nr.299 „Noteikumi par ģimenes vai atsevišķi dzīvojošas personas atzīšanu par trūcīgu”, Ministru kabineta 2012.gada 18.decembra noteikumi Nr.913 „Noteikumi par garantēto minimālo ienākumu līmeni”, Ministru kabineta 2009.gada 17.jūnija noteikumi Nr.550  „Kārtība, kādā piešķirams, aprēķināms un izmaksājams pabalsts garantētā minimālā ienākumu līmeņa nodrošināšanai un slēdzama vienošanās par līdzdarbību” un pašvaldības saistošie noteikumi. [↑](#footnote-ref-8)
9. Ministru kabineta 2010.gada 30.marta noteikumu Nr.299 „Noteikumi par ģimenes vai atsevišķi dzīvojošas personas atzīšanu par trūcīgu” 1.pielikuma 2.1.17.apakšpunkts. [↑](#footnote-ref-9)
10. Ministru kabineta 2010.gada 30.marta noteikumi Nr.299 „Noteikumi par ģimenes vai atsevišķi dzīvojošas personas atzīšanu par trūcīgu” (1.pielikums). [↑](#footnote-ref-10)
11. Kontu reģistra likuma 6.panta pirmās daļas 12.punkts: Reģistra pārzinis reģistrā iekļautās ziņas izsniedz šādiem reģistra informācijas lietotājiem pēc to pamatota pieprasījuma un Ministru kabineta noteiktajā apjomā šādiem mērķiem: [..] pašvaldībām — lai noskaidrotu informāciju par konta esību personai, kura pieprasījusi sociālo palīdzību vai sociālos pakalpojumus, ienākumu un materiālā stāvokļa izvērtēšanas procesā atbilstoši [Sociālo pakalpojumu un sociālās palīdzības likumam](https://likumi.lv/ta/id/68488-socialo-pakalpojumu-un-socialas-palidzibas-likums). [↑](#footnote-ref-11)
12. Sociālā darba speciālists (sociālais darbinieks, sociālās palīdzības organizators), kura amata pienākumos ietilpst klientu materiālās situācijas izvērtēšana. [↑](#footnote-ref-12)
13. Saskaņā ar Civillikuma 357.pantu, *ja personai ir garīga rakstura vai citi veselības traucējumi, tās rīcībspēju var ierobežot, ja tas nepieciešams šīs personas interesēs un ir vienīgais veids, kā tās aizsargāt; šādā gadījumā personai nodibināma aizgādnība.* [↑](#footnote-ref-13)
14. Sociālo pakalpojumu un sociālās palīdzības likums, 391pants. [↑](#footnote-ref-14)
15. Ministru kabineta 2010.gada 30.marta noteikumi Nr.299 „Noteikumi par ģimenes vai atsevišķi dzīvojošas personas atzīšanu par trūcīgu” (1.pielikums). [↑](#footnote-ref-15)
16. Likuma „Par iedzīvotāju ienākuma nodokli” 11.panta divpadsmitā daļa. [↑](#footnote-ref-16)
17. Likuma „Par iedzīvotāju ienākuma nodokli” 11.panta trīspadsmitā daļa. [↑](#footnote-ref-17)
18. Ministru kabineta 2010.gada 30.marta noteikumu Nr.299 „Noteikumi par ģimenes vai atsevišķi dzīvojošas personas atzīšanu par trūcīgu” 4.pielikums. [↑](#footnote-ref-18)
19. Ministru kabineta 2010.gada 30.marta noteikumu Nr.299 „Noteikumi par ģimenes vai atsevišķi dzīvojošas personas atzīšanu par trūcīgu” 13.3 punkts. [↑](#footnote-ref-19)
20. Par apdrošināšanas stāšu līdz 1995.gada 31.decembrim. [↑](#footnote-ref-20)
21. Ja pensijas saņēmēja nāve iestājusies pēc 2019. gada 1. janvāra. [↑](#footnote-ref-21)
22. Par uzkrājumu uzskata atlikumu par iepriekšējo trīs mēnešu periodu, ja tas lielāks nekā deklarācijā aprēķinātie personas vidējie ienākumi mēnesī. [↑](#footnote-ref-22)
23. Overdrafts jeb kredītlīnija ir īstermiņa aizdevums bez ķīlas, kas noteikta limita ietvaros tiek piešķirts kā papildus līdzeklis klienta kontā. [↑](#footnote-ref-23)
24. Likums „Par privātajiem pensiju fondiem”, 11.panta piektā daļa un pamatojoties uz šo likuma normu izdotie Ministru kabineta 2014.gada 21.janvāra noteikumi Nr.4 “Noteikumi par speciālajām profesijām, kurās privāto pensiju fondu pensiju plānos norādītais strādājošo pensijas vecums var būt mazāks par 55 gadiem ”. [↑](#footnote-ref-24)
25. Ministru kabineta 2017. gada 20. jūnija noteikumu Nr. 356 „Grozījumi Ministru kabineta 2010. gada 30. marta noteikumos Nr. 299 "[Noteikumi par ģimenes vai atsevišķi dzīvojošas personas atzīšanu par trūcīgu](https://likumi.lv/ta/id/207462-noteikumi-par-gimenes-vai-atseviski-dzivojosas-personas-atzisanu-par-trucigu)"" anotācijas I. sadaļas 2.punkts. [↑](#footnote-ref-25)
26. Ministru kabineta 2010.gada 30.marta noteikumu Nr.299 „Noteikumi par ģimenes vai atsevišķi dzīvojošas personas atzīšanu par trūcīgu” 2.1.apakšpunkts. [↑](#footnote-ref-26)
27. Civilprocesa likuma, 1.pielikums. [↑](#footnote-ref-27)
28. Pamatojoties uz Sociālo pakalpojumu un sociālās palīdzības likuma 33.panta otro daļu. [↑](#footnote-ref-28)
29. Kooperatīvo sabiedrību likuma 24.pants: ***paja*** ir biedra ieguldījuma daļa sabiedrības pamatkapitālā. Katrs biedrs veic ieguldījumu pamatkapitālā vismaz vienas pajas apmērā. Visiem biedriem ir vienāds paju skaits, ja statūtos nav noteikts citādi. [↑](#footnote-ref-29)
30. Kooperatīvo sabiedrību likuma 17.pants. [↑](#footnote-ref-30)
31. Kooperatīvo sabiedrību likuma Pārejas noteikumu 3.punktā noteikts:Sabiedrība, kas ierakstīta Uzņēmumu reģistra žurnālā līdz 2018. gada 31. decembrim, savā nosaukumā var saglabāt vārdus "kopdarbības sabiedrība" vai "kooperatīvā biedrība", ja tā nepiesaka Uzņēmumu reģistram izmaiņas sabiedrības nosaukumā. [↑](#footnote-ref-31)
32. Kooperatīvo sabiedrību likuma 11.pants. [↑](#footnote-ref-32)
33. Ministru kabineta 2010.gada 30.marta noteikumu Nr.299 „Noteikumi par ģimenes vai atsevišķi dzīvojošas personas atzīšanu par trūcīgu” 2.punkts. [↑](#footnote-ref-33)
34. Ceļu satiksmes likuma 1.panta 11.punkts - mehāniskais transportlīdzeklis — pašgājējs transportlīdzeklis, kas pārvietojas pa ceļu ar savu enerģiju, tai skaitā traktortehnika[..]. [↑](#footnote-ref-34)
35. Civillikuma **875.pants -** Valdījums ir tiesībām atbilstoša faktiska vara.; **876.**Lietas valdījums ir īpašuma tiesībai atbilstoša faktiska vara par lietu.; **877.**Valdīt var tikai tādu tiesību, ko var ilgstoši vai atkārtoti izlietot. [↑](#footnote-ref-35)
36. Civillikuma **1190.pants -**Lietojums ir kādam piešķirta tiesība saņemt labumu no svešas lietas, to lietojot un dabūjot no tās augļus. [↑](#footnote-ref-36)
37. Sociālo pakalpojumu un sociālās palīdzības likuma, 33.panta otrā daļa. [↑](#footnote-ref-37)
38. Ceļu satiksmes likuma 1.panta 25.punkts - **transportlīdzekļa turētājs** — fiziskā vai juridiskā persona, kura uz tiesiska pamata (mantas īres, nomas, patapinājuma līgums u.c.) lieto transportlīdzekli. Par transportlīdzekļa turētāju nav uzskatāma persona, kas transportlīdzekli lieto uz dienesta vai darba tiesisko attiecību pamata. [↑](#footnote-ref-38)
39. Komerclikuma 134.panta otrā daļa, 143.panta pirmās daļas 3.punkts, 185.pants, 225.panta pirmā daļa. [↑](#footnote-ref-39)
40. Izņēmumi saistībā ar personai piederošām kapitāla daļām (t.sk. pajām) atbilstoši Ministru kabineta 2010.gada 30.marta noteikumu Nr.299 „Noteikumi par ģimenes vai atsevišķi dzīvojošas personas atzīšanu par trūcīgu” *19.5.apakšpunkam.* [↑](#footnote-ref-40)
41. [Civillikums](https://likumi.lv/ta/id/225418-civillikums). Ceturtā daļa. Saistību tiesības: 2096. pants. Ar uztura līgumu viena puse nodod otrai naudā vai graudā kādu mantisku vērtību, par ko otrā tai dod uzturu, kamēr uztura ņēmējs dzīvo, ja vien par šā pienākuma ilgumu nav norunāts citādi; 2098.pants. Ar uzturu, ja nav norunāts citādi, jāsaprot ēdiens, miteklis, apģērbs un kopšana, bet ja uztura saņēmējs ir nepilngadīgs, arī audzināšana un skološana obligātoriskās skolās. [↑](#footnote-ref-41)
42. Ministru kabineta 2010.gada 30.marta noteikumu Nr.299 „Noteikumi par ģimenes vai atsevišķi dzīvojošas personas atzīšanu par trūcīgu” 16.punkts. [↑](#footnote-ref-42)
43. Sociālo pakalpojumu un sociālās palīdzības likuma 5.panta trešās daļas 2.punkts. [↑](#footnote-ref-43)
44. Ministru kabineta 2010.gada 30.marta noteikumi Nr.299 „Noteikumi par ģimenes vai atsevišķi dzīvojošas personas atzīšanu par trūcīgu”, 14.punkts. [↑](#footnote-ref-44)
45. Ministru kabineta 2010.gada 30.marta noteikumi Nr.299 „Noteikumi par ģimenes vai atsevišķi dzīvojošas personas atzīšanu par

    trūcīgu”, 7.punkts. [↑](#footnote-ref-45)
46. <http://www.vmnvd.gov.lv/lv/veselibas-aprupes-pakalpojumi/grutnieciba-un-dzemdibas> [↑](#footnote-ref-46)
47. Likuma „Par valsts pensijām” Pārejas noteikumu 8.2 nosaka, ka vecuma pensijas piešķiršanai nepieciešamais apdrošināšanas stāžs ir 15 gadi. [↑](#footnote-ref-47)
48. Valsts sociālo pabalstu likuma 4.panta piektās daļas pirmais punkts nosaka, ka tiesības uz valsts sociālā nodrošinājuma pabalstu ir personai, kura Latvijas Republikā kopumā nodzīvojusi ne mazāk par 60 mēnešiem, no kuriem pēdējos 12 mēnešus nepārtraukti. [↑](#footnote-ref-48)
49. Likuma „Par valsts pensijām” Pārejas noteikumu 8.2 nosaka, ka vecuma pensijas piešķiršanai nepieciešamais apdrošināšanas stāžs ir 15 gadi. [↑](#footnote-ref-49)
50. Valsts sociālo pabalstu likuma 4.panta piektās daļas pirmais punkts nosaka, ka tiesības uz valsts sociālā nodrošinājuma pabalstu ir personai, kura Latvijas Republikā kopumā nodzīvojusi ne mazāk par 60 mēnešiem, no kuriem pēdējos 12 mēnešus nepārtraukti. [↑](#footnote-ref-50)
51. Ministru kabineta 2010.gada 30.marta noteikumi Nr.299 „Noteikumi par ģimenes vai atsevišķi dzīvojošas personas atzīšanu par trūcīgu” 10.punkts. [↑](#footnote-ref-51)
52. Ministru kabineta 2010.gada 30.marta noteikumi Nr.299 „Noteikumi par ģimenes vai atsevišķi dzīvojošas personas atzīšanu par trūcīgu” 10 1 punkts. [↑](#footnote-ref-52)
53. Bezdarbnieka statusu var atgūt ne ātrāk kā trīs mēnešus pēc tam, kad stājies spēkā lēmums par bezdarbnieka statusa zaudēšanu. [↑](#footnote-ref-53)
54. Ministru kabineta 2010.gada 30.marta noteikumu Nr.299 „Noteikumi par ģimenes vai atsevišķi dzīvojošas personas atzīšanu par trūcīgu” 19.1 punkts. [↑](#footnote-ref-54)
55. <http://www.lm.gov.lv/lv/nozares-politika/sociala-palidziba/8-noderiga-informacija> 6.punkts (15.01.2020.). [↑](#footnote-ref-55)
56. Likuma "Par palīdzību dzīvokļu jautājumu risināšanā" 14.panta 6.daļa un likuma "Par dzīvojamo telpu īri" 36.1pants. [↑](#footnote-ref-56)
57. Konkrēto īpatsvaru nosaka katra pašvaldība savos saistošajos noteikumos atbilstoši likuma „ Par nekustamā īpašuma nodokli’ 5.panta (11) daļā noteiktajam. [↑](#footnote-ref-57)
58. <http://www.lm.gov.lv/lv/nozares-politika/sociala-palidziba/8-noderiga-informacija> 6.punkts (15.01.2020.). [↑](#footnote-ref-58)
59. Sociālo pakalpojumu un sociālās palīdzības likums, Ministru kabineta 2012.gada 18.decembra noteikumi Nr.913 „Noteikumi par garantēto minimālo ienākumu līmeni” un Ministru kabineta 2009.gada 17.jūnija noteikumi Nr.550 „Kārtība, kādā aprēķināms, piešķirams, izmaksājams pabalsts garantētā minimālā ienākumu līmeņa nodrošināšanai un slēdzama vienošanās par līdzdarbību”. [↑](#footnote-ref-59)
60. Ministru kabineta 2010.gada 30.marta noteikumu Nr.299 „Noteikumi par ģimenes vai atsevišķi dzīvojošas personas atzīšanu par trūcīgu” 18.punkts. [↑](#footnote-ref-60)
61. Sociālo pakalpojumu un sociālās palīdzības likuma, 5.panta trešās daļas otrais punkts. [↑](#footnote-ref-61)
62. Sociālo pakalpojumu un sociālās palīdzības likuma 35.panta pirmā un trešā daļa. [↑](#footnote-ref-62)
63. Sociālo pakalpojumu un sociālās palīdzības likums, 35.panta 2. daļa. [↑](#footnote-ref-63)
64. Sociālo pakalpojumu un sociālās palīdzības likums, 1.panta 39.daļa. [↑](#footnote-ref-64)
65. Civilās aizsardzības un katastrofas pārvaldīšanas likuma 4.pantā noteiktā informācija par katastrofām: 1) dabas katastrofas: a) ģeofiziskās — zemestrīces, zemes nogruvumi, b) hidroloģiskās — pali, plūdi, ledus sastrēgumi, c) meteoroloģiskās — lietusgāzes, krusa, sniega sanesumi, vētras, viesuļi, d) klimatoloģiskās — stiprs sals vai karstums, apledojums, sausums, mežu un kūdras purvu ugunsgrēki, e) bioloģiskās — epidēmijas, epizootijas, epifitotijas, f) kosmiskās — meteorītu nokrišana, ģeomagnētiskās vētras; 2) cilvēku izraisītās jeb antropogēnās katastrofas: a) tehnogēnās katastrofas, kuras rodas ķīmisko, radioaktīvo un bioloģisko vielu noplūdes, ēkās un būvēs izcēlušos ugunsgrēku, sprādzienu, dambju un citu hidrotehnisko būvju pārrāvumu, elektrotīklu bojājumu, komunālo tīklu avāriju, ēku un būvju sabrukuma vai transporta avāriju rezultātā, b) sabiedriskās nekārtības, terora akti un iekšējie nemieri. [↑](#footnote-ref-65)
66. Sociālo pakalpojumu un sociālās palīdzības likuma 32.pants. [↑](#footnote-ref-66)
67. Likuma „Par pašvaldībām” 43.panta 3. daļa. [↑](#footnote-ref-67)
68. Sociālo pakalpojumu un sociālās palīdzības likuma 7.pants. [↑](#footnote-ref-68)
69. Sadarbības līgumā skaidri jānorāda iespējamās sekas, ja līgums netiek pildīts. [↑](#footnote-ref-69)
70. Sociālo pakalpojumu un sociālās palīdzības likuma 12.panta ceturtā daļa. [↑](#footnote-ref-70)
71. <https://m.likumi.lv/doc.php?id=6935>: Uzņēmēja tiešais nolūks var nebūt peļņas gūšana. Uzņēmējs var būt: rīcībspējīga fiziska persona, ģimene, uzņēmējsabiedrība, valsts, pašvaldība, sabiedriska organizācija, reliģiska organizācija u.tml. Savukārt **komersants** ir fiziska vai juridiska persona, kuras saimnieciskā darbība orientēta uz peļņas gūšanu, tirdzniecību. [↑](#footnote-ref-71)
72. Sociālo pakalpojumu un sociālās palīdzības likuma 12.panta piektā daļa un 37.panta pirmā daļa. [↑](#footnote-ref-72)
73. Likuma “Par sociālo drošību” 32.panta pirmā daļa. [↑](#footnote-ref-73)
74. Sociālo pakalpojumu un sociālās palīdzības likums, 12.panta pirmās daļas 2.punkts. [↑](#footnote-ref-74)
75. Sociālās palīdzības un sociālo pakalpojumu likums, 37.panta 21 daļa. [↑](#footnote-ref-75)
76. Sociālo pakalpojumu un sociālās palīdzības likums, 39.1 pants. [↑](#footnote-ref-76)
77. Likums „Par pašvaldībām”, 43.panta trešā daļa. [↑](#footnote-ref-77)
78. <http://www.lm.gov.lv/lv/nozares-politika/berni-un-gimene> [↑](#footnote-ref-78)
79. Latvijas Republikas Satversmes 89.pants. [↑](#footnote-ref-79)
80. Turpat, 96.pants. [↑](#footnote-ref-80)
81. <https://eur-lex.europa.eu/legal-content/LV/TXT/?uri=uriserv:OJ.L_.2016.119.01.0001.01.LAV&toc=OJ:L:2016:119:FULL> [↑](#footnote-ref-81)
82. Regulas Preambula (1). [↑](#footnote-ref-82)
83. 8.panta 1.punkts. [↑](#footnote-ref-83)
84. 16.panta 1.punks. [↑](#footnote-ref-84)
85. Regulas 99.panta 2.punkts. [↑](#footnote-ref-85)
86. Regulas 1.panta 2.punkts. [↑](#footnote-ref-86)
87. Regulas 5.panta 1.punkts. [↑](#footnote-ref-87)
88. Vispārīgās datu aizsardzības regulas 6.panta 1.punkta e) apakšpunkts. [↑](#footnote-ref-88)
89. Ministru kabineta 2010.gada 30.marta noteikumi Nr.299 „Noteikumi par ģimenes vai atsevišķi dzīvojošas personas atzīšanu par trūcīgu” (1.pielikums). [↑](#footnote-ref-89)
90. Ministru kabineta 2010.gada 30.marta noteikumu Nr.299 „Noteikumi par ģimenes vai atsevišķi dzīvojošas personas atzīšanu par trūcīgu” 6.punkts. [↑](#footnote-ref-90)
91. Ministru kabineta 2010.gada 30.marta noteikumu Nr.299 „Noteikumi par ģimenes vai atsevišķi dzīvojošas personas atzīšanu par trūcīgu” 4.punkts. [↑](#footnote-ref-91)
92. Pārzinis ir fiziska vai juridiska persona, publiska iestāde, aģentūra vai cita struktūra, kas viena pati vai kopīgi ar citām nosaka personas datu apstrādes nolūkus un līdzekļus. [↑](#footnote-ref-92)
93. Regulas 6.panta 1.daļas f) punkts. [↑](#footnote-ref-93)
94. Regulas Preambulas 51.punkts. [↑](#footnote-ref-94)
95. Regulas 9.panta 1.punkts. [↑](#footnote-ref-95)
96. Regulas 9.panta 2.daļas a) apakšpunkts. [↑](#footnote-ref-96)
97. Regulas 9.panta 2.daļas b) apakšpunkts. [↑](#footnote-ref-97)
98. Regulas 9.panta 2.daļas h) apakšpunkts. [↑](#footnote-ref-98)
99. Fizisko personu datu apstrādes likuma 25.panta pirmā un trešā daļa. [↑](#footnote-ref-99)
100. Regulas 13.-22.pants. [↑](#footnote-ref-100)
101. Fizisko personu datu apstrādes likums. [↑](#footnote-ref-101)
102. Informācijas atklātības likuma 5.panta pirmā daļa. [↑](#footnote-ref-102)
103. Informācijas atklātības likuma 5.panta trešā daļa. [↑](#footnote-ref-103)
104. Informācijas atklātības likuma 8.pants. [↑](#footnote-ref-104)
105. 12.pielikuma aizpildīšana neattiecas uz juridiskām personām, kurām informācija nepieciešama normatīvajos dokumentos noteikto pamatfunkciju veikšanai. [↑](#footnote-ref-105)
106. Informācijas atklātības likuma 11.panta sestā daļa. [↑](#footnote-ref-106)
107. Sociālo pakalpojumu un sociālās palīdzības likuma 45.panta trešā daļa. [↑](#footnote-ref-107)